ОАВ: Мексикада 3 нафар жиноятчи 29 полициячини тунаб кетди\n09:59 / 19.05.2017\nМексиканинг Герреро штати Акапулко шаҳридан пойтахт Мехико шаҳрига кетаётган автобусга қуролли ҳужум уюштирилди. 3 нафар қуролланган жиноятчи ҳужум қилган автобусда федерал полиция ходимлари кетаётган бўлган. Бу ҳақда El Universal газетаси сайтида эълон қилинмоқда. Жиноят Морелос штатидан ўтувчи йўлда амалга оширилган.\nГап шундаки, полициячилар Мехикога ижарага олинган автобусда дам олиш учун кетишаётгани сабабли қуролсиз бўлишган. Ҳайдовчи қоронғи тушганидан кейин автобусда носозлик рўй бергани сабабли тўхташга мажбур бўлган. Яқин орадаги қуролланган жиноятчилар эса бундай қулай имкониятни қўлдан бой бермасликка қарор қилишган. Улар полициячиларнинг пуллари, мобил телефонлари ва шахсий буюмларини олиб кетишган, аммо ўзларига зарар етказишмаган.\nАйтиш жоизки, Герреро штати Institute for Economics and Peace (Иқтисодиёт ва тинчлик институти) томонидан 2016 йиилда Мексиканинг энг хавфли минтақаси, деб топилган эди. Бу ерда қотиллик жинояти ҳар 100 минг кишига 61,6 та ҳолатни ташкил этади.


МДҲ ТИВК йиғилиши. Унда диний конфессиялар бўйича баёнот қабул қилинди\n15:30 / 07.04.2017\n6-7 апрель кунлари Тошкент шаҳрида Мустақил Давлатлар Ҳамдўстлиги Ташқи ишлар вазирлари кенгашининг навбатдаги йиғилиши бўлиб ўтди. Бу ҳақда Ташқи ишлар вазирлиги матбуот хизмати хабар берди.\nЙиғилиш қатнашчиларини Ўзбекистон ташқи ишлар вазири Абдулазиз Комилов қарши олди.\nЙиғилишга Россия томони раислик қилди. Россия томонидан мамлакат ташқи ишлар вазири Сергей Лавров иштирок этди.\nУнда шунингдек, Арманистон ташқи ишлар вазири Эдвард Налбандян, Беларусь ташқи ишлар вазири Владимир Макей, Қирғизистон ташқи ишлар вазири Эрлан Абдилдаев, Қозоғистон ташқи ишлар вазири Кайрат Абдрахманов, Тожикистон ташқи ишлар вазири Сироджидин Аслов қатнашди.\nМолдова томонидан мамлакат ташқи ишлар ва Европа билан интеграция вазири ўринбосари Лилиан Дарий, Озарбойжондан ташқи ишлар вазири ўринбосари Халаф Халафов, Туркманистондан ташқи ишлар вазири ўринбосари Вепа Хаджиев ва МДҲ Ижроия қўмитаси раиси — Ижрочи котиби Сергей Лебедев иштирок этишди.\nДелегациялар раҳбарлари ташкилот фаолиятининг турли йўналишларидаги ҳамкорликнинг ҳозирги ҳолати ва ривожланиш истиқболлари, халқаро ва минтақавий масалалардаги унинг роли ва ўрнини кўтаришни муҳокама қилдилар.\nТадбирда минтақавий хавфсизлик ва барқарорликни мустаҳкамлаш, савдо-иқтисодий ва маданий-гуманитар ҳамкорликни чуқурлаштириш ҳамда МДҲ иштирокчи-давлатларининг барқарор ривожланишини таъминлашнинг долзарб масалалари юзасидан фикр алмашилди.\nКун тартибига кўра МДҲ иштирокчи давлатлари ташқи сиёсат идоралари раҳбарлари томонидан 15та ҳужжат кўриб чиқилди. Улардан 9таси Ҳамдўстликнинг Давлат раҳбарлари кенгаши ва май ойида бўлиб ўтадиган Ҳукумат раҳбарлари кенгашига муҳокама учун киритилади.\nҲужжатлар Ҳамдўстлик мамлакатларининг ташқи сиёсат, ҳуқуқий, маданий-гуманитар ва бошқа соҳалардаги ҳамкорлиги масалаларини қамраб олади.\nИштирокчилар христиан, мусулмон ва бошқа конфессияларни камситиш ва уларга нисбатан муросасиз муносабатда бўлишга йўл қўймаслик тўғрисида Баёнотни қабул қилдилар. Ҳужжатда диний мансублик ва эътиқодига асосланган ҳолда айрим шахсларга нисбатан муросасиз муносабатда бўлиш, куч ишлатиш ва террорчилик ҳаракатини амалга ошириш ҳолатлари давом этаётганлиги сабабли хавотир билдирилган.\nХристиан, мусулмон ва бошқа конфессия вакилларига нисбатан муросасизлик қилиш, уларни камситиш, куч ишлатиш ҳамда террорчилик ҳаракатларининг барча кўринишлари қатъий қораланади. Томонлар халқаро ҳамжамиятнинг мазкур йўналишдаги позицияларини бирлаштириш бўйича саъй-ҳаракатларни янада олға суриш мақсадини билдиришди.\nТИВ раҳбарлари квоталар тақсимоти, Ижроия қўмитаси раиси — Ижрочи котиб ўринбосарларини ва МДҲ бош қароргоҳидаги бошқа мансабдор шахсларни квота асосидаги амалларга тайинлаш ва алмаштириш тўғрисидаги МДҲ Ижроия қўмитасининг ахборотини тингладилар.\nДавлат раҳбарлари кенгашида кўриб чиқиш учун киритиладиган МДҲ иштирокчи давлатларининг жиноий фаолиятдан олинган даромадларни легаллаштириш, терроризмни молиялаштириш ва оммавий қирғин қуролларини тарқатишга қарши курашиш соҳасидаги ҳамкорлиги Концепцияси ҳамда жиноий ишларнинг моддий далиллари бўлган наркотик ва психотроп моддалар ва уларнинг прекурсорларини, ўқотар қуроллар, уларнинг асосий қисмлари, ўқ-дорилар, портловчи моддалар ва портловчи қурилмаларни топшириш тартиби тўғрисидаги Баённома лойиҳалари маъқулланди.\n2018 йилда "Ҳамдўстликнинг маданий пойтахти" Давлатлараро дастурини амалга ошириш, МДҲ мамлакатларининг қуролли кучлари метролог мутахассисларини ҳамда молиявий тергов органлари учун кадрлар тайёрлаш бўйича айрим таълим ва академик муассаларига асосий ташкилот мақомини бериш масалалари муҳокама қилинди.\nИштирокчилар ТИВК йиғилишининг юқори даражада ташкил этганлиги ва Тошкент шаҳрида ўтказилган тадбир давомидаги анъанавий илиқ меҳмондўстлик учун Ўзбекистон томонига миннатдорлик билдиришди. ТИВК йиғилиши доирасида иштирокчи давлатлар ташқи сиёсат идоралари раҳбарларининг икки томонлама учрашувлари ўтказилди.\nМДҲ Ташқи ишлар вазирлари кенгашининг навбатдаги йиғилиши 2017 йилнинг 10 октябрь куни Москва шаҳрида бўлиб ўтади.


Жанўзенликлар қозоқ президентидан Хитойга ташрифни бекор қилишни талаб этмоқдалар\n26 феврал 2020, Тошкент вақти: 09:05\nЖанўзенда ўтган намойиш иштирокчилари.\nҚозоғистоннинг Жанўзен шаҳрида 2 сентябрь куни юздан ортиқ одам ҳокимият биноси олдига йиғилиб, президент Қасим-Жомарт Тоқаевдан Хитойга ташрифини бекор қилишни талаб этдилар. Тоқаев Пекинга 11 сентябрда икки кунлик ташриф билан бориши кутилмоқда.\nЖанўзен мэри ўринбосари Амангали Нурдаулетов норозилар билан гаплашишга ҳаракат қилди. Аммо улар Мангистау вилояти ҳокими Серикбай Туримов билан учрашувни талаб қилдилар. Норозилар Туримов вилоят маркази Актаудан яқин кунларда Жанўзенга келиб, аҳоли билан учрашиши тўғрисидаги ваъдалардан сўнг тарқалдилар.\nАсосан нефть ишлаб чиқарадиган Жанўзен Қозоғистоннинг нотинч шаҳарларидан ҳисобланади. 2011 йилнинг 16 декабрида қозоқ полицияси Жанўзенда норозилик намойишига чиққан нефтчиларни тарқатиш пайтида 16 нафар норозини отиб ўлдирган эди.\nСўнгги йилларда Шинжон-Уйғур мухториятида туб этник гуруҳлар, жумладан, қозоқларнинг Хитой томонидан таъқиб қилинаётгани тўғрисидаги хабарлар ортидан Қозоғистонда аксилхитой кайфиятлари кучайди.\nЎтган йили БМТ Хитойда 1 миллиондан кўпроқ уйғурлар ва бошқа мусулмон этник гуруҳлар “қайта тарбиялаш лагерлари” деб аталувчи қамоқларда сақланаётгани тўғрисида маълум қилган эди.


2021 йил Anhor.uz мақолаларида нимаси билан эсда қолди - Anhor\nAnhor Все посты 2021 йил Anhor.uz мақолаларида нимаси билан эсда қолди\n2021 йил Anhor.uz мақолаларида нимаси билан эсда қолди\nAnhor.uz поёнига етаётган йилнинг асосий воқеаларини эсламоқда. Коронавирус инфекцияси сабабли бир йилга кечиктирилган Токио Олимпиадаси аҳамиятли воқеалардан бирига айланди. Ўзбекистонликлар унда учта олтин ва иккита бронза медални қўлга киритди.\nТокио Олимпиадасида Оксана Чусовитинани кўз ёшлари билан кузатишда, Тошкентда эса уни гуллар ва ҳайрат билан кутиб олишди. Бизнинг таҳририят ҳам бундан истисно эмас. Кейинчалик у спортга қайтишни режалаштираётганини ва 2022 йилги Осиё ўйинларига тайёргарлик кўришга қарор қилганини билдиради.\nТокиода паралимпиадачилар 19 та медални – 8 та олтин, 5 та кумуш ва 6 та бронза медални қўлга киритди. Биз нафақат ногиронлиги бор кишиларнинг муваффақиятлари ҳақида, балки уларнинг ҳуқуқлари бузилаётгани ҳақида ҳам ёзгандик. Президент сайловлари олдидан сайлов участкаларини ногиронлиги бор кишилар учун ҳам имконли эканини текширдик.\nБу йил таҳририятимиз журналистлари ўзларининг кўп вақтини уй бузилишлари ҳақидаги ишлар бўйича суд мажлисларида ўтказишди. Бир пайтлар Миробод тумани аҳолисига ваъда қилинган истироҳат боғи барпо этилгани йўқ. Бироқ шаҳар аҳолиси МУМ олдидаги боғни асраб қолишга муваффақ бўлди: “Истиқлол” стеласи “Янги Ўзбекистон” боғида қад кўтарди. Якунланаётган йил урбанистика мақолаларимизнинг муҳим мавзусига айланди. Архитектор-урбанист Анвар Мухамеджанов мамлакат қандай қилиб барқарор урбанизацияга эришиши мумкинлиги ҳақида ёзди. Бу мақола “Me’mor-2021” II кўрик-танлови доирасида ғолиб чиқди.\nШунингдек, Афғонистондаги воқеалар ҳам медиаҳудудда катта муҳокамага сабабчи бўлган мавзуга айланди. Биз экспертлар ёрдамида ушбу вазият борасидаги афсонавий ва реал хавф-хатарларни таҳлил қилдик.\nБу йил бизни коронавирус мавзуси ҳам тарк этгани йўқ: биз шифокорлар билан биргаликда эмланиш мавзусини кўтардик, журналистлар маълумотлар асосида Covid-19 дан ўлим ҳолатлари нотўғри кўрсатилаётганини очиб беришди.\nСифатли тиббиёт мавзуси ҳам текширувларга бағишланган мақолаларимизда баралла янгради. Хусусан, Туркия, Россия ва Қозоғистондан контрабанда йўли билан олиб келинаётган инсулин, мамлакатда онкологиядан болалар ўлими юқори даражада қолаётгани ҳақида сўз борди.\nТаҳририят солиқ тўловчиларнинг пуллари самарали сарфланаётганини тушуниш учун давлат харидлари порталида кўплаб соатларини ўтказди. Хусусан, биз президент қароргоҳида пардалар, ёнғин сигнализацияси қанча туришини билиб олдик.\nАфсуски, давлат органлари ва ташкилотлари мунтазам равишда таҳририятнинг сўровларига жавоб бермасликда давом этмоқда ва бу билан шаффофлик ва очиқлик таъминланмаяпти. Уларнинг орасида, ўтган Олимпиада якунлари бўйича ҳисобот тақдим этмаган Олимпия қўмитаси ҳам бор. Шу ва бошқа муаммоларни ўз мақоламида медиаюрист Мадина Турсунова ҳам гапириб берди.\nИқтисодчи Абдулла Абдуқодиров нега жамиятимиз қашшоқ эканини таҳлил қилди. Унинг қайд этишича, аҳолида даромаднинг йўқлиги бевосита уларнинг таълимида, ҳаётий кўникмаларга эга бўлишида ҳамда ёшларнинг жамиятдаги реал ҳаётга мослашиш даражасида акс этмоқда.\nМаданият ҳақидаги лонгридларимиз сайтдаги энг кўп кўрилган материаллар сирасига кирди. Хусусан, биз Савицкий музейининг директори Тигран Мкртичев билан ушбу музей феномени ҳақида суҳбатлашдик, буюк князь Романовнинг саройи музейга айланиши ҳақида ёздик, кинотанқид ҳақида Антон Долин билан суҳбат қурдик.\nТаҳририят сайтга ташрифи орқали виждонли журналистикани қўллаб-қувватлаётгани учун ўқувчиларга ўз миннатдорчилигини изҳор этади. Биз 2022 йилда ҳам сизларни кўпроқ ташвишга солаётган мавзулар ҳақида сўз юритишда давом этамиз.\nPremier Hall кинотеатри ўз фаолиятини тиклади


"Савдо воситалари" бўлимида Сизнинг диққат-эътиборингизга ИнстаФорекс компаниясида ҳисоб-варақлариниг ҳар бир тури учун спредлар, комиссиялар ва свопларни кўрсатган ҳолда битимлар спецификацияси жадваллари тақдим этилган.\nҚуйидаги ҳар бир турдаги ҳисоб-варағи учун спредлар, комиссиялар ва свопларни кўрсатган ҳолдаги битимларнинг специфициялари жадваллари келтирилган.\nЖадвалларни кўриб чиқиш учун ўзингизни қизиқтирган воситалар рўйхатини босинг.\nҲисоб-варақлари учун Forex воситалари рўйхати Insta.Standard\nсавдо воситалари рўйхатини кўрсатиш\nForex битимлари учун Standard гуруҳидаги ҳисоб-варақлари учун асосий ва кросс-курслар бўйича савдо шарт-шароитлари.\nБитимнинг энг кичик миқдори 0.01 лотни, пунктнинг минимал нархи 0.01 USDни, кафил пул 0.10 USDдан бошлаб ташкил этади.\nUSD/RUB ва EUR/RUB валюа жуфтликлари бўйича савдо қилиш учун елка - 1:50ни ташкил этади.\n* В ряде случаев своп может отличаться от указанных значений.\nҲисоб-варақлари учун Forex воситалари рўйхати Insta.Eurica\nForex битимлари учун Eurica гуруҳидаги ҳисоб-варақлари учун асосий ва кросс-курслар бўйича савдо шарт-шароитлари.\nБитимнинг энг кичик миқдори 0.01 лотни, пунктнинг минимал нархи 0.01 USDни, кафил пули 0.10 USDдан бошлаб ташкил этади.\nБарча турдаги ҳисоб-варақлари учун Металлар, Акцияларга CFD воситалар рўйхати\nБарча турдаги ҳисоб-варақларининг битимлар учун CFD ва металлар бўйича савдо шарт-шароитлари.\nБитимнинг энг кичик миқдори 0.01 лотни (1 акция ёки 1 унция), кафил пули 0.10 USDдан бошлаб ташкил этади.\nGold ва Silver воситалари учун кредит елкаси фақат 1:100 га тенг.\nCFD учун кредит елкаси фақат 1:10 га тенг.\n* Акцияларга CFD учун своп қиймати йиллик миқдорда кўрсатилган.\nФьючерслар ва индексларга CFD\nМуддати тугашининг энг яқин санаси.\nPlatinum Металлар #PLF 0.5 10 $ 30 $ 2000 $ 01:00-24:00\nPalladium Металлар #PAF 0.5 10 $ 30 $ 750 $ 01:00-24:00\nFutures Copper Металлар #HGG20, #HGH20, #HGJ20 0.001 10 $ 30 $ 750 $ 01:00-24:00\nFutures Gold Металлар #GCG20, #GCH20, #GCJ20 0.5 10 $ 30 $ 500 $ 01:00-24:00\nFutures Silver Металлар #SIG20, #SIH20, #SIK20 0.01 10 $ 30 $ 500 $ 01:00-24:00\nmiNY Crude Oil Энергия #QMG20, #QMH20, #QMJ20 0.03 10 $ 30 $ 500 $ 01:00-24:00\nmiNY Natural Gas Энергия #QGG20, #QGH20, #QGJ20 0.005 10 $ 30 $ 500 $ 01:00-24:00\nBrent Crude Oil Энергия #XBZH20, #XBZJ20, #XBZK20 0.01 10 $ 30 $ 1500 $ 01:00-24:00\nNY Harbor Gasoline Энергия #XRBG20, #XRBH20, #XRBJ20 0.001 10 $ 30 $ 1000 $ 01:00-24:00\nHeating Oil Энергия #HOG20, #HOH20, #HOJ20 0.001 10 $ 30 $ 1000 $ 01:00-24:00\nFutures Live Cattle Агро экинлар #LEG20, #LEJ20, #LEM20 0.02 10 $ 30 $ 1000 $ 16:30-21:05\nFutures Lean Hog Агро экинлар #HEG20, #HEJ20, #HEK20 0.02 10 $ 30 $ 1000 $ 16:30-21:05\nFutures Wheat Агро экинлар #ZWH20, #ZWK20, #ZWN20 0.3 10 $ 30 $ 500 $ 03:00-15:45\nFutures Soybeans Агро экинлар #ZSH20, #ZSK20, #ZSN20 0.25 10 $ 30 $ 800 $ 03:00-15:45\nFutures Soybean Oil Агро экинлар #ZLH20, #ZLK20, #ZLN20 0.01 10 $ 30 $ 1000 $ 03:00-15:45\nFutures Soybean Meal Агро экинлар #ZMH20, #ZMK20, #ZMN20 0.1 10 $ 30 $ 1000 $ 03:00-15:45\nFutures Corn Агро экинлар #ZCH20, #ZCK20, #ZCN20 0.2 10 $ 30 $ 500 $ 03:00-15:45\nFutures Feeder Cattle Агро экинлар #GFF20, #GFH20, #GFJ20 0.02 10 $ 30 $ 1000 $ 16:30-21:05\nOrange Juice Товарлар #JOF20, #JOH20, #JOK20 0.25 10 $ 30 $ 500 $ 15:00-21:00\nSugar Товарлар #SBH20, #SBK20, #SBN20 0.01 10 $ 30 $ 500 $ 10:30-21:00\nCocoa Товарлар #CCH20, #CCK20, #CCN20 2 10 $ 30 $ 500 $ 11:45-20:30\nLumber Товарлар #LBSF20, #LBSH20, #LBSK20 0.5 10 $ 30 $ 500 $ 17:00-00:00\nCoffee Товарлар #KCH20, #KCK20, #KCN20 0.25 10 $ 30 $ 1000 $ 11:15-20:30\nCotton Товарлар #CTH20, #CTK20, #CTN20 0.07 10 $ 30 $ 500 $ 04:00-21:20\nUS Dollar Index Индекслар #USDX 0.01 10 $ 30 $ 1750 $ 00:00-24:00\nS&P 500 Index Индекслар #SPX 0.2 10 $ 30 $ 4500 $ 16:35-23:00\nDow Jones Industrial Average Индекслар #INDU 2 10 $ 30 $ 4500 $ 16:35-23:00\nNASDAQ Composite Индекслар #COMPQ 0.5 10 $ 30 $ 4500 $ 16:31-23:00\nFTSE 100 Индекслар #FTSE 0.5 10 $ 30 $ 4500 $ 10:00-18:30\nHang Seng Index Индекслар #HSI 2 10 $ 30 $ 5000 $ 03:15-06:00 \nDAX 30 Индекслар #DAX 2 10 $ 30 $ 2000 $ 10:05-18:30\nБарча савдо воситалари учун Buy-своп -0.1, Sell-своп -0.2ни ташкил этади (индекслардан ташқари).\n#SPX, #INDU, #COMPQ и #FTSE индекслари учун Buy-своп -3%, Sell-своп -1%.\n#DAX учун Buy-своп 0.23%, Sell-своп -0.47%ни ташкил этади.\n#HSI Buy-своп -4%, Sell-своп -4%ни ташкил этади.\nБитимнинг минимал ҳажми 0.01 лот (центли ҳисоб-варақлари учун 1 лот).\nБарча турдаги ҳисоб-варақлари учун Криптовалюталарга CFD воситалар рўйхати\nМТ5 ҳисоб- варақлари учун воситалар рўйхати (MT4 ва MT5 ўртасидаги фарқ)\n - Центли ҳисоб-варақлари учун кафолат ҳажми 100 марта кичик.\n - Комиссия пунктларда кўрсатилади.\n - Айрим экзотик валюта жуфтликлари учун кафолатлик пулига юқори талаблар қўйилиши мумкин.\n - Битимларни ҳар ойлик автоматик тарзда олдингисининг муддати ўтганда кейинги фьючерс битимининг биринчи нархи бўйича қайта очилиши.\n - Ёзги вақтда ўтишда савдо сессиялари 1 соат олдинга сурилади.\n - USDRUR, EURRUR учун савдо сессияси вақти - 09:05 дан 17:55 гача.\n - Айрим Forex Majors жуфтликлари учун кеч вақтлар кам ликвидлик даврида (терминал вақт бўйича 22:30 дан 02:00 гача) спред 10 пунктгача катталаштирилиши мумкин.\n - USDZAR бўйича ўзгарувчанлик паст даражада бўлганда кечқурун (терминал вақт бўйича 22:00 дан 07:00 гача) спред 200 пунктгача орттирилиши мумкин.\n - Gold, XAUUSD учун савдо сессияси вақти - 00:00 дан 23:00 гача.\n - Акцияларга CFD учун савдо сессияси вақти - 16:30 дан 23:00 гача.\n - USD/INR учун савдо сессияси вақти - 05:35 дан 13:30 гача.\n - EURCZK, EURSEK жуфтликлари учун ўзгарувчанлик паст даражада бўлганда кечқурун (терминал вақт бўйича 22:00 дан 02:00 гача) спред 2 марта орттирилиши мумкин.\n - GBPCHF учун кам ликвидлик даври фонида (терминал вақт бўйича 22:30 дан 00:00 гача) спред 13 пунктгача катталаштирилиши мумкин.\n - #USDX учун ликвидлик паст даражада бўлганда кечқурун (терминал вақт бўйича 22:30 дан 00:00 гача) спредга 2 пункт кўшилиши мумкин.\n - #Bitcoin, #Ethereum, #Litecoin, #Ripple CFD савдо қилиш учун кредит елкаси: 1:1 дан 1:10 гача (бозор шартларига боғлиқ ҳолда кўрсатилган диапазонда ўзгаритирилиши мумкин).


Зеленский Путин билан қандай шартларда учрашмоқчилигини айтди | Qalampir.uz\nЗеленский Путин билан қандай шартларда учрашмоқчилигини айтди\nОлам\t13 Май 22:38 11991\nУкраина Президенти Владимир Зеленский Россия Президенти Владимир Путин билан тўғридан-тўғри музокаралар ўтказишга тайёр. Бу ҳақда унинг ўзи Италиянинг “Rai 1” телеканалига берган интервьюсида маълум қилди.\n“Мен Путин билан гаплашишга тайёрман. Лекин фақат у билан. Ҳеч қандай воситачиларсиз. Ультиматум шартлари бўйича эмас, балки мулоқот шартлари бўйича”, дейди Зеленский.\nШунингдек, Украина етакчиси Россия Президенти билан музокаралар масаласи кундан-кунга мураккаблашиб бораётганини, Украина жамоатчилиги бу мавзуга салбий муносабатда бўлишини қўшимча қилди.\nУнга кўра, Россия Украина суверенитети, ҳудудий яхлитлиги, халқи, тили ва анъаналарини ҳурмат қилиши керак.\nМаълумот учун, Зеленский Путин билан шахсан гаплашишга тайёрлигини бир неча бор таъкидлаган. Март ойи ўрталарида у Киев Москва билан келишув бўйича музокаралар чоғида икки давлат раҳбарлари ўртасида учрашув ўтказишга интилаётганини эълон қилди.\nМарт ва апрель ойи бошида Россия Президенти матбуот котиби Дмитрий Песков Путин ва Зеленский ўртасида юзма-юз учрашув ўтказиш учун делегациялар биргаликдаги аниқ ҳужжат ишлаб чиқиш зарурлигини айтган эди.\nДелегациялар таркибида Москва ва Киев ўртасидаги музокаралар юзма-юз ҳам, видеоалоқа орқали ҳам бўлиб ўтди, бироқ томонлар келишув шартларига ҳалигача ягона ёндашувни ишлаб чиқа олмади. Энг катта муваффақиятга Россия ва Украина вакилларининг 29 март куни Истанбулда бўлиб ўтган учрашувида эришилди. Ўшанда Киев Москвага Украина учун хавфсизлик кафолатларини бўйича ёзма таклифларни топширди. Москва, ўз навбатида, Киев ва Чернигов яқинидаги ҳарбий фаолликни камайтиришга ваъда берди.\nБироқ, Буча материаллари нашр этилгандан сўнг, музокаралар деярли тўхтаб қолди. Бу воқеалардан кейин Москва Украина томони музокаралар бўйича янги ёзма таклиф билан чиққанини эълон қилди.\n25 Май 15:19 80760\n25 Май 20:57 46809\n25 Май 10:38 45715\n25 Май 08:23 43803\n26 Май 22:29 43351


Тожикистон фойдасига жосуслик қилганликда айбланган қизнинг отаси Олий судга мурожаат қилди\nТожикистон фойдасига жосуслик қилганликда айбланиб 11,5 йил муддатга қамоқ жазосига ҳукм қилинган Зулфия Ҳалимованинг отаси Муҳаммадносир Ҳалимов 7 август куни Тошкент вилояти Зангиота туманидаги колонияда қизи билан учрашди.\nШу учрашувдан сўнг ота Ўзбекистон президенти ва Олий судга мурожжаат қилиб, қизининг иши қайта кўриб чиқилишини сўради.\n– Кеча мен қизим билан учрашдим, у билан суҳбатлашгач, унинг бегуноҳлигига амин бўлдим. Қизим менга қийноқлар остида кўрсатма берганини айтди. Бугун мен Ўзбекистон президенти ва Олий судга ариза ёздим. Менинг қизим – жосус эмас, мен унинг иши қайта кўриб чиқилишинии талаб қиламан, – дейди 8 сентябрь куни ўтган йили ҳибсга олинган 36-ёшли Зулфия Ҳалимованинг отаси.\nЗулфия Ҳалимованинг адвокати Шоира Қиличованинг сўзларига қараганда, ўзининг ҳимоясида бўлган мижози ЎзР Жиноят Кодексининг 223 (“Қонунга зид равишда Ўзбекистон Республикасидан чиқиш ёки кириш”) ва 160 (“Жосуслик”) моддалари бўйича айбдор деб топилган.\nФуқаролиги йўқ, Сирдарё иссиқлик электростанциясининг кимёвий цехида оператор бўлиб ишловчи 36 ёшли Зулфия Ҳалимова иши бўйича суд жараёнлари Ўзбекистон Ҳарбий судида ёпиқ эшиклар ортида бўлиб ўтган эди.\nМаҳкуманинг отаси қизи қўшни республикага маълум вақт ишлаш мақсадида боргани учунгина Тожикистон фойдасига жосуслик қилганликда айбланган:\n– Қизим Сирдарё ИЭСда оператор бўлиб ишлаганида уни алдов йўли билан виза ва рўйхатга олиш бўлимига чақиришган. У ерда қизимга икки нафар шалақи хотин ёпиша кетган. Шундан сўнг милиция келиб қизимни бўлимга олиб кетган. Зулфияни безориликда айблашди ва 10 кунга қамаб қўйишди. Бу хақда оиласига хабар ҳам беришмади. Зулфия изоляторда ўтирганида, МҲХ терговчиси Зоир Турсунов унга босим ўтказа бошлайди ва иқрорий кўрсатмага имзо чекишга мажбурлайди, – дейди Ҳалимов.


Умрингиз узун бўлишини хоҳлайсизми\nДунёга келган ҳар бир инсон умри узун ва ризқи кенг бўлишини хоҳлайди ва қўлидан келганча шу хоҳиши амалга ошиши учун интилиб яшайди. У узоқ умр кўриш учун нима нарсани сабаб деб билса ўша нарсани бажаришдаги барча қийинчиликларни ҳеч иккиланмасдан зиммасига олади ва қийналиб бўлсада уни бекаму кўст адо этишга ҳаракат қилади. Шунга кўра узоқ умр кўриш учун сабаб қилиб қўйилган: тоза ҳавода юриш, яхши озуқаларни истеъмол қилиш, бадантарбия қилиш каби амалларини бажараришга ҳар бир киши уриниб яшайди. Аммо ҳамма хоҳлайдиган узоқ умр кўриш ва ризқи кенг бўлишга эришиш учун фақатгина мазкур амалларга ўхшаш ақл билан билинадиган ишларгина сабаб қилиб қўйилмаган. Булардан бошқа ва буларга қараганда бажарилиши осонроқ бўлган муҳим сабаб ҳам бўлиб, бу сабабни Росулуллоҳ соллаллоҳу алайҳи васаллам тавсия қилганлар:\nعَنِ ابْنِ شِهَابٍ قَالَ أَخْبَرَنِى أَنَسُ بْنُ مَالِكٍ رَضِىَ اللَّهُ عَنْهُ أَنَّ رَسُولَ اللَّهِ r قَالَ :« مَنْ أَحَبَّ أَنَّ\nيُبْسَطَ لَهُ فِى رِزْقِهِ وَيُنْسَأَ لَهُ فِى أَثَرِهِ فَلْيَصِلْ رَحِمَهُ » رَوَاهُ الْبُخَارِىُّ\nИбн Шиҳоб розияллоҳу анҳудан ривоят қилинади, менга Анас ибн Молик хабар берди: Росулуллоҳ соллаллоҳу алайҳи васаллам дедилар: Ким ризқи кенг қилинмоқлигини ва ажали кечиктирилмоқлигини яхши кўрган бўлса қариндошчилик алоқаларини боғласин. Бухорий ривояти\nШарҳ: Ушбу ҳадисда қариндошчилик алоқаларини боғлашлик, ризқнинг кенг қилинишини ва ажалнинг кечиктирилишини юзага чиқарувчи сабабларидан эканлиги баён қилинган. Дунёда ҳар бир вужудга келадиган нарса учун унинг сабаблари ва йўл –йўриқлари Аллоҳ таоло томонидан таъйин қилиб қўйилган. Бирор нарсанинг сабаби рўёбга чиқарилмас экан ўша сабабга боғланган нарсалар ҳам рўёбга чиқмай қолиши сабабият қонуни сифатида жорий қилинган. Шу маънода кишининг бирор манфаатли ишни қилиши бошқаларнинг уни яхши кўришларига сабаб қилиб қўйилганидек, қариндошлик алоқаларини боғлаши умрининг зиёда бўлишига ва ризқининг кенг қилинишига сабаб қилиб қўйилган. Уламоларимиз сабаблар ҳақида қуйдаги ажойиб гапларни айтганлар:\n“Дунёда бирор нарса вужудга келиши учун қўйилган сабаблар иккитадир: 1. Ҳис этиладиган. 2. Ҳис этилмайдиган.\nҲис этиладиган сабаблар ақл билан билинадиган, ҳис қилиш аъзолари орқали идрок этиладиган нарсалардир. Ҳис этилмайдиган сабаблар эса ақл билан билиб бўлмайдиган, ҳис қилиш аъзолари идрок эта олмайдиган нарсалардир. Ҳар иккаласини ҳам барча нарсага қодир бўлган Зот сабаб қилиб қўйгандир.”\nЯъни инсон тоза ҳавода юриши аъзоларининг соғлом бўлиши учун зарур эканлигини ва бу нарса аъзоларининг узоқ муддат ишлашига сабаб эканлигини ҳис эта олади. Аммо қариндошчилик алоқаларини боғлашнинг соғлом бўлишга ва аъзоларнинг узоқ муддат ишлашига нима алоқаси борлигини ҳис эта олмайди. Охиратга аниқ ишонган мўмин банда “Ҳар иккаласини ҳам барча нарсага қодир бўлган Зот сабаб қилиб қўйгандир” дейди ва бу бўлиши аниқ аммо инсоннинг ҳис қилиш аъзолари идрок эта олмайдиган нарсалардандир деган тушунчада бўлади.\nАллома Тафтазонийнинг “Шарҳу ақоид” китобида айтган сўзлари бу тушунчани янада ёрқин ифодалаб беради: “ Аллоҳ таоло, банда бу тоатни қилмаганда унинг умри қирқ йил бўлишини лекин уни қилиб умри етмиш йил бўлишини билган. Агар бу тоат бўлмаганида мазкур зиёдалик ҳам рўёбга ошмаслигини Аллоҳ таолонинг азалдан билиши эътиборидан бу зиёдалик ўша тоатга нисбат берилган”\nХулоса қилиб айтганда соғлом бўлиш, тоза ҳавода юриш, бадантарбия қилиш каби ишларни узун умр кўришликка сабаб қилиб қўйган Зот, қариндошлик алоқаларини боғлашликни ҳам узун умр кўриш учун сабаб қилиб қўйгандир. Аллоҳ таоло барчамизни атрофдагиларимизга яхшилик қиладиган, қариндошлик алоқаларини мустаҳкамлайдиган ва бунинг самараси ўлароқ ризқи кенг, умри узун бандалардан қилган бўлсин.\n Ажал- луғатда: “Кейин келмоқ”, “Чегара” каби маъноларни англатади. У ҳаётдан кейин келгани ва унинг чегараси бўлгани учун шундай номланган.


Ўтмишсиз келажак йўқ | Ўзбекистон "Адолат" социал-демократик партияси\n10 Август, 14:12 • Қашқадарё вилояти, Муносабат, Янгиликлар • 236 марта кўрилди • Комментариев к записи Ўтмишсиз келажак йўқ нет\nМаънавият-инсон қиёфаси, жамият қиёфаси. Аслида юртнинг ривожи ҳам маънавиятга боғлиқ. Шу боис Президентимиз адабиёт, санъат, маданият ва оммавий ахборот воситалари вакиллари билан видеоселектор йиғилишида бу масалага алоҳида эътибор қаратгани ва соҳага оид бир қатор таклифларни илгари сургани катта воқеа бўлди.\nДарҳақиқат, ўтмишсиз келажак йўқ. Бир вақтлар ўтмишидан мосуво бўлган бизнинг халқимиз, миллатимиз учун бу сўзларнинг қадри янада юксак. Аслида дунёда буюк кишилар етказиб берган шундай улуғ юрт кимларнингдир тазйиқи остида тан олинмай келинди. Мана бугун дунё билан бўйлашаётган республикмиз ўз мулкига эга бўлди. Президентимиз бошчилигида унутилган бебаҳо қадриятларимиз, номи қораланган бобокалонларимизнинг дурдона сўзлари маънавиятнинг энг юксак чўққилари дея эътироф этилаяпти.\nМустақил мамлакатимизнинг ажралмас қисми Қашқадарё воҳаси ҳам улуғ донишмандлар, буюк алломалар юрти. Халқимиз орасидан иқтидорли олиму-фузалолар, шоиру санъаткорлар, етук давлат арбоблари етишиб чиққан. Аммо собиқ иттифоқ тузуми даврида ўзбек халқимиз узоқ вақт ўтмишидан ва қадриятларидан айро бўлиб яшади. Миллий туйғулардан йироқлашди. Ёт ва бегона маънавиятга бўйсуниб келинди. Энди эса халқимизнинг қалбида чўкиб қолган қадриятларни юзага чиқариш лозим. Юртимизда Баҳоуддин Нақшбанд, Улуғбек, Абдулла Қодирий, Файзулла Хўжаев, Чўлпон, Фитрат каби ўнлаб зотларнинг номи замонлар чангидан тозаланиб, ҳурматлари жойига қўйилди. Айни кунларда бу каби хайрли ва савоб ишлар биргина бизнинг вилоятимизда ҳам кенг кўламда олиб борилаяпти. Ҳурматли Президентимиз ташаббуслари билан улуғ аллома бобомиз Абу Муин Насафийнинг бой меросини ўрганиш, у киши қолдирган қалб мулклари, илм сарчашмаларидан бугунги авлод вакилларини баҳраманд этиш чораси кўрилаяпти. Шу билан бирга Абу Муин Насафий мангу қўним топган гўшани ободонлаштириш ва одамлар қадами узилмайдиган зиёратгоҳга айлантириш ҳаракатида ишлар олиб борилмоқда. Шунингдек, Ўзбекистон халқ шоири Абдулла Орипов хотирасини абадийлаштириш борасида ҳам хайрли ишлар қилинмоқда.\nУмуман олганда, меҳр-мухаббат, инсоф, диёнат, эътиқод сингари энг соф туйғуларни мажбуран қалбга сингдириш оғир. Инсон асли ана шу тушунчалар билан инсон.Мен “Адолат” социал-демократик партиясининг вакили сифатида Президентимиз томонидан илгари сурилган барча таклифлар жуда ўринли деб ҳисоблайман. Бундан кейинги фаолиятимда мамлакатимиз келажагини барпо этадиган етук кадрлар тайёрлашга катта ҳисса қўшаман.\nИстиқлол йилларида давлатимиз томонидан ижодкор зиёлиларни қўллаб-қувватлаш борасида ўндан ортиқ фармон ва қарорлар қабул қилинди. Президентимизнинг ижодкор зиёлилар билан учрашувида ҳам маданият ва санъат аҳли ижодкорларни иш, қалам ҳақи, прописка масаласи, арзон уй-жой таъминоти, ижод қилиш учун шароитлар яратиш, ижодий уюшмаларга ҳомийлар бириктирилиши оламшумул аҳамиятга эгадир. Бундан ташқари, Президентимизнинг ижодкор зиёлилар олдига замонамиз қаҳрамонлари образини яратиш масаласини кўндаланг қўйишлари ҳам бежиз эмас албатта.\nСир эмаски, кейинги йилларда тўй-маъракаларни ўтказишда баъзи фуқароларимиз томонидан ортиқча дабдабабозликка йўл қўйилмоқда. Ёшларнинг турли диний оқимларга аралашиб қолаётганлиги ҳам юртбошимиз назаридан четда қолмади. Ана шу кундалик ҳаётимизда учраётган муаммоларни бартараф этишда биз ижодкор зиёлилар кенг кўламли тушунтириш ишларини олиб боришимиз, халқимизнинг маънавиятини юксалтириш борасида кўп иш қилишимиз зарур.\nҚарши шаҳар маданият ва туризм\nЎтмишсиз келажак йўқ was last modified: Август 10th, 2017 by matbuot\n« Партия веб сайтини такомиллаштириш бўйича танлов Танқидий муноcабатга ижобий ёндашув »


Cунъий тухум ҳақиқатдан борми? Уни табиийси билан қандай фарқлаш мумкин? — Фарғона шифокори\nҲар йили дунё миқёсида 600 миллиард дона товуқ тухуми истеъмол қилинади. Уни ишлаб чиқариш ҳажмлари бўйича Хитой, АҚШ ва Ҳиндистон етакчилик қилмоқда. Истеъмол қилиш бўйича эса Мексика пешқадам. Бу ерда 133 миллион аҳолининг ҳар бирига кунига бир яримтадан тухум тўғри келмоқда.\nЖаҳонда 3 миллиард одам тўйиб овқат емаяпти, бир миллиарди очлик азобида яшаяпти. Шу сабабли олимларнинг организм учун зарарсиз, бироқ зарур озиқ-овқат маҳсулотларини яратиш бўйича изланишлари изчил давом этмоқда.\nХитой каби аҳоли сони 1,35 миллиард бўлган давлат учун эса сунъий озиқ-овқатлар ишлаб чиқариш соҳаси янгилик эмас. 2005 йилда яратилган сунъий, яъни суррогат тухумлар ҳам шу тизимнинг бир шаклидир.\nХитойдаги битта устахонада кунига мингтагача ана шундай тухум тайёрлаш мумкин. Афсуски, бундай мини-фабрикалар ўн мингларни ташкил қилади. Гарчи унинг савдоси расмий тақиқланган бўлса-да, ҳукумат улар билан қатъий кураш олиб бормаётган кўринади.\nБир қарашда ташқи кўринишидан табиий ва нотабиийси бир-биридан деярли фарқ қилмайди. Ҳақиқий тухум озиқ моддалари – ёғлар, оқсил, глюкоза, углеводлар, минераллар, кўплаб ферментлар, А, Б, Е, Д витаминларга бой. Одам соғлиғи учун зарарсиз холестерин ҳам бор. Шу сабабли мутахассислар ҳар куни бир дона тухум истеъмоли инсон соғлиғи учун кони фойда эканлигини таъкидлаб келишади.\nАммо сунъий тухумда ҳеч қандай фойдали нарсалар йўқ. Пўстлоғи гипс, кальций ва парафиндан тайёрланади. Ичидаги оқсили ва тухум сариғи пигментлар билан бойитилган желатин ва кальций альгинати қоришмасидан, ноорганик моддалардан шакллантирилади.\nБу каби «ясама санъат намунаси» истеъмоли инсон организмида кутилмаган оқибатлар юзага келтириши мумкин. Шифокорларнинг огоҳлантиришича, уни узоқ вақт истеъмол қилиш асаб тизимини издан чиқаради. Болалар эса ортиқча ҳаракатланиши, ақлий жиҳатдан орқада қолишлари мумкин.\nКимёвий қоришма пигмент ёрдамида сариқ ранг билан бўялади ва шар шаклига келтирилади. Карбонат ангидридлик калийга солинади. Натижада сунъий парда ҳосил бўлиб, тухум сариғи ташқарига чиқиб кетмай, думалоқланиб қолади.\nКейин парафин, карбонат калий ва гипс кукуни аралашмасига буланади ва пўстлоқ ҳосил бўлади. Шу тариқа бир қарашда оддий товуқ тухумидан ҳеч қандай фарқи қолмайди ва ажратиш қийиндир.\nАлбатта, Ўзбекистонга ҳам у кириб келиши хавфи йўқ эмас. Бироқ Давлат божхона чегараларидан сифатсиз ва инсон саломатлигига зарарли бундай маҳсулотлар кириб келишига йўл қўйилмаяпти.\nШу ўринда ҳар эҳтимолга қарши харидор уларни ажратиб олса бўладиган жиҳатларга ҳам тўхталиб ўтмоқчимиз. Масалан, тухум сариғи ва оқсили оғирлиги сохтасида бир-биридан фарқ қилмайди. Чунки улар бир хил моддалардан тайёрланади.\nКимёвий тухумнинг сариғи увадаланмайди, вақт ўтиши билан одатдаги каби ранги сарғаймайди. Аксинча, оқсили ҳам сарғайиб, қотиб-қисмларга бўлиниши мумкин. Резинасимон ва кимёвий ҳиди бўлади. Аммо уни зираворларни мўл қилиб солиб, тайёрлаб беришса, таъмини фарқлай олмай қолишингиз мумкин.\nСотиб олаётганингизда қутидаги тухумлар барчаси ҳажми ва кўриниши бир хилда бўлган-бўлмаганига эътибор қаратинг. Табиийси, сохтаси каби силлиқ ва бир текисда бўлмайди.\nҚанд касалига қарши энг яхши чора: инсулин ўрнига қаҳва…\nШвейцариялик олимлар диабетга йўлиққан инсонлар учун ҳақиқий совға тайёрлашяпти, деб хабар бермоқда «Usa.one». Чунки улар бу хасталикка қарши курашишнинг мутлақо янги усулини ишлаб чиқишди. «Швейцарча усул»да бош роллардан бирини кофеин ўйнайди: бу ...\nОловдан куйганда Куйган одамни юқори ҳароратли ёки тутунли худуддан олиб чиқинг ва ёнаётган кийимни ўчириб, ечинг. Ярага ёпишиб қолган матони қирқиб, жойида қолдиринг. Узук, билагузук, соат, умуман, тери шишганида тўқималарга шикаст ...\nФото: TutKnow.ru Бўйин терисини мунтазам тозалаб туринг. Бунда юз терисини тозаловчи воситалардан (совун, кўпикли совун, скраблар) бўйин териси учун ҳам фойдалансангиз бўлади. Бироқ йўриқномасида “ёғли тери учун”, ...\n«Фуқароларнинг давлат пенсия таъминоти тўғрисида»ги Қонунида Болаликдан ногирон болаларнинг оналарига имтиёзлар белгиланган. Болаликдан ногирон фарзандларнинг оналари уларни саккиз ёшгача тарбиялаган бўлса — иш стажи камида 20 йил бўлган тақдирда умумий белгиланган ...\nФото: telegra.ph Баҳорда кўпчилик аллергиядан азият чекади. Буни асосий сабаби ўсимликларни гуллаши натижасида чанглар ажратиб чиқариши. Даволаш жуда қийин бўлган ҳолат, лекин аллергия симптомларини енгиллатиш мумкин. Аллергияга ...\n← Ишга киришнинг нархи 600 долларми?\nТез тиббий ёрдам қачон чақирилади? →\nҚолипли нон картошка касаллигига чалинадими?\n01.04.2018 fsh.uz 716\n19.07.2018 fsh.uz 1 027


2015 йилнинг июнь ойида Россияда Daewoo машиналаридан 1 735 дона сотилди. Бу 2014 йилнинг шу давридаги кўрсаткичларга нисбатан (3 131) 45 фоизга камроқдир. Бундай маълумотлар Европа бизнеси уюшмаси автомобилсозлар қўмитасининг ҳисоботида акс этган, деб ёзамоқда Kun.uz.\nҲужжатда айтилишича, жорий йилнинг биринчи чорагида Ўзбекистон машиналаридан бор-йўғи 10 357 дона сотилган. Ўтган йилнинг шу даврида бу кўрсаткич 24 019га тенг эди. Шу тариқа, тушиш 57 фоизни ташкил қилди.\nРоссияда автобозоридаги умумий ҳолат олинадиган бўлса, июнь ойидаги умумий тушиш 29.7 фоизни, ярим йилликдаги тушиш эса 36.4 фоизни ташкил қилган.


Пеп Гвардиола: «Бундан ёмонроқ ҳолатга ҳам тушишимиз мумкин»\n«Манчестер Сити» бош мураббийи Хосеп Гвардиола «шаҳарликлар»нинг «Норвич»га қарши учрашуви олдидан биринчи турдаги мағлубиятга изоҳ берди:\n«Мен яхшироқ тайёргарлик кўрган ҳолда ўтган ҳафтадаги ўйинни ютишимизни хоҳлагандим. «Тоттенҳэм»га қарши ўйинлар доим қийин бўлади. Ўтган мавсумдаги муваффақиятсизлик улар кучсизланганини англатмайди.\nҲар бир ўйинга алоҳида тайёргарлик кўришимиз лозим. Мавсум охирида қандай ҳолатда бўлишимизни тахмин қилиш қийин. Келажакни олдиндан кўра олиш қобилиятига эга эмасман. Таркибим ҳақида гапирадиган бўлсам, менда ҳеч қандай шубҳа йўқ.\nУзоқ йиллар давомида биз билан катта натижаларга эришган жамоа ўзаги сақланиб қолган. Жамоамдаги менталитет ва улар нима хоҳлашини жуда яхши биламан. Бироқ футболда ҳеч нарсани олдиндан айтиб бўлмайди. Ҳамма нарса бўлиши мумкин. Янада ёмонроқ ўйинларни ўтказишимиз мумкин, лекин келажак ҳақида оптимистик руҳдаман», - деди испаниялик мутахассис.\nЭслатиб ўтамиз, АПЛ биринчи турида манчестерликлар «Тоттенҳэм»га 0:1 ҳисобида имкониятни бой берганди.\nМанчестер Сити Пеп Гвардиола Норвич


Бизнес режа тузаётганда буларга эътибор беринг - Erkak.uz\nБизнес режа тузаётганда буларга эътибор...\nShavkat 15.07.2014 10:00 22227 01\nҲар бир ишни бошлашдан олдин, у хоҳ бизнес бўлсин, хоҳ бошқа бир юмуш, уни пухта режалаштириш кераклигини ҳаммамиз биламиз. Бизнес бошлашдан олдин режа тузиш сизни келажакда келиб чиқиши мумкин бўлган кўплаб бошоғриқларни олдиндан кўра билиш ва ўйлаган ишингизда янада муваффақиятли бўлишингизда сизга ёрдам беради.\n[дропсап тйпе="сирсле"]1[/дропсап] Бизнес режа ёзишдан мақсад нима эканлигини аниқлаб олинг\n[дропсап тйпе="сирсле"]2[/дропсап] Нима ҳақида ёзишингизни ўйлаб режа тузиб олинг\nРежангизнинг асосий бўлимлари рўйхатини тузиб олинг, ёки диаграммалар ёрдамида муҳим фикрларингизни қисқа қилиб қоғозга туширинг. Асосийси булар ўзингиз учун тушунарли бўлса бизнес режангизни ёзиш жараёни ўзингизга осонлашади.\n[дропсап тйпе="сирсле"]3[/дропсап] Ўзингиз ҳақингизда маълумот беринг.\n[дропсап тйпе="сирсле"]4[/дропсап] Маҳсулот ёки хизматингиз нима эканлигини таърифлаб, тушунтириб беринг\n[дропсап тйпе="сирсле"]5[/дропсап] Ҳаридор/мижозингиз кимлигини белгилаб беринг\n[дропсап тйпе="сирсле"]6[/дропсап] Маҳсулотингизнинг ўзига хос ва бошқалардан ажралиб турувчи жиҳатлари\n[дропсап тйпе="сирсле"]7[/дропсап] Ҳаридорларингиз маҳсулотингиз учун тахминан қанча пул сарфлашини аниқланг\n[дропсап тйпе="сирсле"]8[/дропсап] Бир йилда ўртача қанча маҳсулот ишлаб чиқара олишингиз ҳақида ёзинг\n[дропсап тйпе="сирсле"]9[/дропсап] Ҳар бир маҳсулотнинг тан нарҳи қанча бўлишини ҳисобланг\n[дропсап тйпе="сирсле"]10[/дропсап] Қанча бошланғич сармоя керак бўлишини ёзинг\n[дропсап тйпе="сирсле"]11[/дропсап] Умуман олганда сизнинг бизнесингиз нимага фойда келтирадиган бўлишини ва қанча вақтда фойда олиб келишни бошлашини далиллар билан ёзинг\nБунинг учун бозорни яхшилаб ўрганиб, ҳисоб китобларни тўғри ва ишонарли қилишингиз керак.\n[дропсап тйпе="сирсле"]12[/дропсап] Бизнес режангиздаги асосий бўлимларининг қисқа мазмунини санаб ўтинг.\nАлбатта бизнес режа ёзиш жиддий ва кўп вақт оладиган машқ. Юқорида санаб ўтилган жиҳатлардан бошқа яна эътибор берилиши керак бўлган кўплаб бошқа муҳим жиҳатлар ҳам бор. Сиз ҳам бизнес режа тузган бўлсангиз, ёки бу борада сиз билган ва биз айтиб ўтмаган бошқа жиҳатлар бўлса қуйида ъфикр қолдириш' қисмида билдириб ўтинг.


"Cuba domadores" ва "Uzbek tigers" баҳсининг бошланиш вақти маълум\n19 май, 2017, 14:51 3463\nХабарингиз бор, ўтган ҳафтада Самарқанд шаҳрида Бутунжаҳон бокс сериялари (WSB) VII мавсум чорак финал илк учрашувида “Uzbek Tigers” амалдаги чемпион “Cuba Domadores” боксчиларини 3:2 ҳисобида мағлуб қилган эди.\nЭртага Тошкент вақти билан тонгги соат 05:30да Кубада ушбу жамоалар ўртасидаги жавоб учрашуви бошланади. Сиз ушбу баҳсни Спорт ва Uzreport телеканалларида жонли эфирда томоша қилишингиз мумкин. Шу билан бирга сайтимиз орқали ҳам ўйин тафсилотлари билан онлайн танишиб боришингиз мумкин бўлади.\n>>> “Uzbek Tigers” жавоб учрашувида “Cuba Domadores” тўсиғидан ўта оладими? (шарҳ)\nSPORTS.uz интернет портали "Uzbek Tigers" боксчиларига омад тилаб қолади.


Кувайтдаги масжид портлатилишида айбдор деб топилган 7 киши ўлимга ҳукм қилинди\n12:49 / 15.09.2015\n15 сентябрь куни Кувайт суди шу йилнинг июнида шиалар масжиди портлатилишида иштирок этгани исботланган 7 кишини ўлимга ҳукм қилиш ҳақида қарор чиқарди. Бу ҳақда Sky News Arabia телеканали хабар тарқатган.\nМаълум қилинишича, ушбу терактга алоқадор бўлганларнинг яна 8 нафарига 2 йилдан 15 йилгача бўлган қамоқ жазолари тайинланди. Шунингдек, гумондор сифатида қўлга олинганлардан 14 нафари айбсиз деб топилиб, озодликка чиқарилган.\nЭслатиб ўтамиз, шу йилнинг 26 июнида Кувайт пойтахтидаги Эс-Сабер масжидида портлаш содир бўлиб, 27 киши ҳалок бўлган ва 227 киши жароҳатланганди.\nУшбу теракт бўйича суд жараёни август ойида бошланган, 29 нафар кишига айблов эълон қилинганди.\nСудга тортилганларнинг 7 нафари кувайтлик, 5 нафари Саудия Арабистони фуқароси, 3 нафари покистонлик, яна 14 нафари бошқа турди давлатлар фуқаролари бўлди. Улардан 13 нафари Кувайт ҳудудида ноқонуний равишда истиқомат қилиб келган.\nУшбу теракт учун жавобгарликни ИШИД ўз зиммасига олган. Бундай теракт Кувайт ҳудудида охирги 10 йил давомида содир бўлмаганди.\nМаълумот учун, бу мамлакат аҳолисининг 15-30 фоизи шиалар ҳисобланади. Бу эса бошқа араб мамлакатлари орасидаги энг юқори кўрсаткичдир.


Мактаб ва коллежлар қошидаги барча ахборот-ресурс...\n10.06.2019 23:14 0 2470\nЎзбекистон Республикаси аҳолисига ахборот-кутубхона хизмати кўрсатишни янада такомиллаштириш тўғрисида Президент қарори қабул қилинди.\nҚарор билан 2019–2024 йилларда Ўзбекистонда ахборот-кутубхона соҳасини ривожлантириш концепцияси ҳамда ахборот-кутубхона соҳасини ривожлантириш бўйича чора-тадбирлар дастури тасдиқланди. Бу ҳақда «Ҳуқуқий ахборот» канали хабар берди.\nАхборот-коммуникация технологияларини ривожлантириш жамғармасига тушадиган маблағларнинг икки фоизи Ахборот-кутубхона муассасаларини ривожлантириш жамғармасига ажратилади.\nМиллий кутубхона қошида 186 та туман (шаҳар) ахборот-кутубхона марказлари ташкил этилади.\nШунингдек, мактаблар ва коллежлар қошида фаолият кўрсатаётган барча ахборот-ресурс марказлари тугатилади, уларнинг китоб фондлари ва штат бирликлари янгидан ташкил қилинаётган туман (шаҳар) ахборот-кутубхона марказларига берилади.\nҚарор билан янги ташкил этилаётган туман (шаҳар) ахборот-кутубхона марказларининг асосий вазифалари белгилаб берилди.\nАҳолининг ижтимоий ҳимояга муҳтож қатламларига ахборотдан фойдаланиш имкониятлари яратиш, фойдаланувчиларга ҳар қандай (босма, мультимедиа ва рақамли) ташувчиларда, Интернет тармоғида сифатли ахборот манбаларидан фойдаланиш имкониятини яратиш шулар жумласидандир.\nБундан ташқари, давлат ташкилотларида, шу жумладан, ҳарбий қисмларда идоравий кутубхоналар ташкил қилинади (такомиллаштирилади). Уларнинг китоб фондини янгилаш ва тўлдириш учун зарур нашрлар рўйхати ҳар йили шакллантириб борилади.\n21 май Кутубхоначилар куни деб белгиланди. Бунда кутубхоначиларни кўп йиллик ҳалол меҳнати ва ахборот-кутубхона соҳасини ривожлантиришга қўшган ҳиссаси учун давлат мукофотлари билан тақдирлаш ва рағбатлантириш кўзда тутилади.\nХориж 05/03, 14:08\nКоинотнинг муҳим қонунлари ҳақидаги ноёб китоб топилди\nМаданият 25/02, 11:15\nИслом оламидаги энг катта кутубхона очилди (видео)\nХориж 21/02, 10:54\n140 йил олдин ўғирланган бебаҳо қўлёзма Перуга қайтарилди


— Бугун ахборот-коммуникация технологиялари кундалик ҳаётимизнинг ажралмас қисмига айланиб улгурди, — дейди Маънавият тарғибот марказининг вилоят бўлими раҳбари У. Сафаров. — Бироқ улар оғиримизни енгил қилиш баробарида, фарзандлар камолотига салбий таъсир кўрсатаётганидан ҳам кўз юмиб бўлмайди. Бу эса ёш авлод таълим-тарбиясига жиддий ва оқилона ёндашиш, уларда кучли маънавий иммунитетни шакллантиришни тақозо этади. Мазкур жараёнда нафақат тегишли ташкилот ва муассасалар, балки кенг жамоатчилик вакиллари ҳам фаоллик, фидойилик кўрсатишса, кўзланган натижаларга эришиш мумкин.\nҲақиқатан ҳам, бир болага етти маҳалла ота-она, деб бежиз айтишмайди. Хусусан, бунда хонадонларимиз файзи, фариштаси бўлган нуронийларимизнинг ҳиссаси беқиёс. Шу боис “Кексаларни эъзозлаш йили” Давлат дастурида миллий қадриятларни асраб-авайлаш ва мустаҳкамлаш орқали менталитетимизга ёт бўлган турли зарарли таъсирларнинг олдини олиш борасида қатор чора-тадбирлар белгиланган. Улар ижросида эса ёши улуғ инсонларнинг бой тажрибаси, ҳаётий ўгитларидан фойдаланиш ўз самарасини бераяпти. Анжуманда ана шу хусусда атрофлича сўз юритилди.\nТадбир якунида “ХХI аср фитнаси” номли видеоролик намойиш этилди.\nМазкур рукндаги бошқа мақолалар: « Ижодий учрашувлар, унутилмас лаҳзалар\tКичик бизнеснинг ёрқин истиқболи »


АҚШнинг айрим штатларида ҳомилани о (Ў)лдиргани (аборт қилдиргани) келган онага:\n1. Алоҳида бир хонада доктор ҳомиланинг о (Ў)лдирилиши сабабли келиб чиқадиган, онага таъсир қиладиган зарарларни тушунтирар экан…!\n2. Агар аёлга бу тушунтиришлар кор қилмаса ва у болани о (Ў)лдиришни яна талаб қилса, унга боланинг о (Ў)лдирилиш жараёни, боланинг ҳар бир аъзоси алоҳида алоҳида кесилиб, парчалаб олиниши видеоси кўрсатилар экан…!\n3. Аёл яна кўнмаса, унга боланинг ўзини УЗИ жиҳози орқали кўрсатилар экан…\n4. Аёл яна ўз мақсадидан қайтмаса, энди аёлга боланинг юрак уриши эшиттирилар экан…! Жажжигина мурғакнинг юрак уриши! Ушбу услуб орқали болаларни о (Ў)лдиргани келган оналарнинг 90 фоизи ўз фикридан қайтиб, болани туғишга азм қилаётган экан! Нимагадир айрим давлатлар фарзанд кўпайтириш ғамидаю, айримлари эса фарзанд камайтириш ташвишида! Илгари ўнта туқса «Қаҳрамон она» ёрлиғини бериларди! Бугун учтадан кейин туғмаслик чоралари кўрилмоқда!… Жоҳилият даврида қиз фарзандлар тириклайин кўмиларди, дейилса бугуннинг замонавий шахсияти бу ишларга ажабланиб қарайди. Наҳотки, дейди! Ваҳоланки, ушбу шахсият бугун нафақат қизларни, балки қизу ўғилни ажратиб ўтирмай тириклайин парчалаб ташланмоқда ва буни одатий ҳолдек қабул қилмоқда! Азизлар, тирик фарзандларни ўлдирмайлик!Аллоҳдан қўрқайлик! Ахир бундан сўраламиз!\nBoshqalar 120 kelgan\n“Yolg‘oni boshiga yetgan qiz”261\nBu voqea mening dugonam bilan 2011-yilda sodir bo‘lgan. O‘shanda 9-sinfda o‘qirdik. Dugonamning otasi farzandlariga kompyuter sovg‘a qil... Ўзбекистонда бокираликни тиклаш амалиёти неча пулга тушиши маълум бўлди528\nЎзбекистонда бокираликни тиклаш амалиёти неча пулга тушиши маълум бўлди Озодлик билан суҳбатда бўлган гинеколог шифокорлар Ўзбекистонда аёллар орасида тўйдан ол...


Ўн саккизга кирмаган ким бор? - 3 Августа 2013 - РОБИТА\nГлавная » 2013 » Август » 3 » Ўн саккизга кирмаган ким бор?\nИнсон умри поëнли, қўшиқ умри поëнсиз. Қўшиқ қандай яралади? Қай синоат боис қўшиқ эл оғзига тушади? Нега биз эски оҳанглардан айрилгимиз келмайди, нега уларни доимо ичимизда хиргойи қиламиз? Чодирхаëлнинг "Таниш қўшиқлар” деб номланган саҳифасида ана шулар ҳақида гаплашамиз.\nКекса ҳофиз умрининг адоғига қадар қўлдан торини қўймади.\nСаҳифамизга марҳум ҳофиз Фахриддин Умаров ижросидаги бир қўшиқ мавзу бўлди.\nБоғингдан гул термаган ким бор,\nЎн саккизга кирмаган ким бор.\nЎтган асрнинг етмишинчи йилларида урф бўлган бу қўшиқ ҳақида марҳум ҳофизнинг ўзи мана буларни айтган эди.\n- Саҳна деган жойни биласизми? У кичкина хонадай жой эмас. Бу халқ билан юзма-юз бўлинадиган жой. Мухлислар мендан фақатгина Навоий, Бобур ëки Машрабни эмас, мана шу ҳозирги етук шоирларимизнинг шеърларини ҳам талаб қилишади. Абдулла Орипов, Эркин Воҳидов, Пўлат Мўмин, Жуманиëз Жабборов, Тўра Сулаймон. Мана шуларнинг ғазаллари ҳам халқимизнинг кўнглидан жой олган. Мана қаранг "Эй муҳаббат”, "Ўн саккизга кирмаган ким бор” ëки "Хаëл”ни қайси классикдан кам деб биласиз?\nФахриддин Умаров ижросидаги "Ўн саккизга кирмаган ким бор” ғазали китобдагидан фарқ қилади. Куйга тушиши учун муаллиф матнни Фахриддин Умаровга бироз ўзгартириб берган. Фарқ эса мана бундай:\nЭркин Воҳидов китобида:\nТушдим чоғи мен ҳам домингга,\nЭзгу ҳислар бахш этдинг менга,\nҲаëтимда зар лавҳа бўлдинг,\nИлк шеъримда сарлавҳа бўлдинг,\nХаëлларим улфатдир сенга.\nФахриддин Умаров ижросида:\nТушган чоғим мен ҳам домингга,\nАжиб дунë бахш этдинг менга\nҲаëтимга зар лавҳа бўлдинг,\nБу фарқни Фахриддин Умаровнинг шогирди Ҳожиакбар Ҳамидов шундай хотирлайди.\n- Мана Эркин аканинг "18га кирмаган ким бор” деган шеърлари бор. Бу шеър бу, ғазал эмас. Ана шунинг айрим жойларига ўзгартириш киритилган.\nАжиб дунë бахш этдинг менга.\nШу жойда ажиб дунë. Бу севгининг ажиб дунëсининг, одам илк бора севгига дуч келганда бутунлай бошқача бир дунëга кириб қолганлиги таърифлаб, шу сўзга ўзгартирганлар. Китобда бошқача. Эркин ака буни ўзларида ҳам эшитиб кўрганларидан кейин "Яхши. Менга маъқул бўлди, тўғри ўзгартирибсиз” деб айтган. Мен шунга ўхшаган ҳолатларга кўп гувоҳ бўлганман. Бир томондан маъносига, иккинчи томондан ички техникаларига ҳеч қандай зарар етмайдиган қилиб қўшган сўзлари ўшандан кучли бўлса бўлардики, камида ўша билан баробар бўлар эди.\nҚўшиқни тинглар эканмиз¸ ўз ëзган севги мактубини қўшни қизга девор оша бераëтган ўспирин ҳолати худди кино кадрлари каби гавдаланади.\nСенга атаб ғазаллар ëзиб,\nҲамроҳига аста кўрсатиб,\nҚўшни қизга бермаган ким бор.\nТаниқли кинорежиссëр Али Ҳамраев суратга олган фильмда ҳам Фахриддин Умаров ижросида айни қўшиқ янграйди.\nБиз Фахриддин Умаровнинг мухлиси кинорежиссëр Али Ҳамраевга телефон қилдик. Али ака Москвада юриб ҳофизнинг дунëдан ўтганидан бехабар қолибди.\n- Фахриддин ака.. у ҳали тирикми ëки йўқми?\nОзодлик: Оламдан ўтиб кетдилар.\n- Шунақами? Вой-вой-вой. Жойи жаннатда бўлсин. Менинг бундан хабарим йўқда. Энди Фахриддин ака биз кўришганимизда радиода, чойхонада, бошқа жойларда ҳам шу Фахриддин ака энг ширин ашулаларни айтган. Жуда кўнгли очиқ, овози жуда чиройли, мард йигит дейдию.\nМен "Ким жинни” киносини олганимда, халқ учун кино яратиш керак, ичида чиройли ашулалар бўлиши керак деб ўйладим. Фахриддин ака чиройли қилиб ўйнаб берсин, ҳам ашулани айтиб берсин деб ўйладим. Эсимда бор ўша эпизодни у кишининг ҳовлисида олганмиз. Ҳамма у кишини яхши кўрганда. Шунинг учун биз у кишини суратга олдик.\nОзодлик: Нега айнан мана шу қўшиқни танладингиз?\n- Энди шу ашула менга жуда ҳам ëққанда. Бу қўшиқ жуда юракдан келаяптида. Шунинг учун мен "Фахриддин ака, шу ашула менга жуда ëқади. Шу кинода айтиб берсангиз” десам, "Хўп, хўп” деди.\nҲозир бир ашулани машҳур қилиш пул эвазига бўлади. Фахриддин аканинг ашулаларини халқ тан олган, дейди Ҳамраев.\n- Халқ. Уни ҳеч ким айлантирмаган. Ялиниб "Илтимос Марғилонда тўй бўлаяпти” деб келадиганлар кўп бўлган. Кичкина самолëтларда у ëққа бу ëққа учиб кечалари ҳам умуман дам олмаган. У жуда катта артист, жуда яхши артист бўлган. У одам менга жуда, жуда ëққан. Ҳозир ўзингиз биласиз мен пул берсам эртага мен телевизорда "Эй сарви равон, надур хаëлим” деб ашула айтиб чиқаман. Тамом. Ашула, реклама, клип кетаверади. "Мана Али Ҳамраев қари мўйсафид, ашула айтаяпти, овозлари зўр” деб газеталарда чиқади.\nФахриддин Умаров айтган ашулалари машҳурлашган сайин, у ҳақдаги гап сўзлар ҳам кўпайиб борди, дейди Ҳамраев.\n- Мен битта савол сўрадим. Биласиз халқ орасида катта артистлар ҳақида ҳар хил гап-сўзлар чиқади. Қанча пул олади, нечта хотини бор каби. Мен "Фахриддин ака мен шунга ишонмайман” десам, "Қанақа гап? Вой Худо” деб жуда хафа бўлиб кетди. Бу жуда ëмон гап.\nМенга "Ўзингиз биласиз Али ака. Артист бўлса, бу артист жуда аëлларни яхши кўради, қизларни алмаштиради….. Бизлар ҳаммамиз таниқли одам. Шунинг учун гап чиқади. Мана қанақадир идорада ҳисобчи ишласа. Унинг тўғриси битта гапи ҳам йўқ. Ўзи ифлос одам, 3-4 марта уйланган. Яна жононлари бор. Ҳеч ким гап сотмайди? Нима учун? Ҳисобчи, тинчгина ўтирибди, ҳеч ким уни билмайди, танимайди. Биз артистлар ҳар доим телевизорда чиқамиз, радиода чиқамиз, халқ билади бизларни” деб айтган гаплари жуда ҳам ëққан. Мен яқинда эсладим Фахриддин акани. Мана сизлар телефон қилаяпсизлар.\nФахриддин Умаров кексалик чоғида ўз набиралари даврасида бўлишни қўшиқ айтиш каби мароқли деб билган.\nУмаров оилавий архивида сақланаëтган аудио тасмада марҳум ҳофизнинг бу борадаги фикрлари ҳам бор.\n"Халқимизда "Дарахтнинг сояси унинг катталигига қараб ўлчанади” деган жуда яхши гап бор. Одамнинг обрўси эса унинг душманига қараб ўлчанади. Обрўли кишининг душмани доимо кўп бўлади. Душман сиз билан биз ўйлаган душман эмас. Улар чин дилдан ëмонликни истамайдию, сизни озгина бўлса ҳам қоқилтириб, сиздан бироз бўлса ҳам ўтишни истайдиган рақобатчилар бўлади.\nИнсон бир ерда 5-10 йил раҳбар бўлса, суриштириб кўрган вақтда бир неча хатога йўл қўяди. Мен ҳам 20, 30, 40 йил ишлаëтган бўлганимдан кейин унча-мунча хатоларга йўл қўяëтган бўлишим мумкин ахир. Бунинг устига менга минг-минглаб кишилар гул олиб чиқарди. Минг-минглаб кишилар қарсак чалишарди. Ўшаларнинг ичида мен ақлимнинг менга босган амри билан ҳаволанишим мумкин эдими ëки йўқми? Мумкин эди. Эҳтимол шундай бўлган.\nИккинчиси ва энг асосийси ўша даврда битта мен эдим. На Камолиддин, на Хайрулла, на Ғулом на бошқа лирика айтадиган кишилар йўқ эди. Булар кейин менга эргашди. Сиз ҳам бир йиғин қилсангиз, мени орзу қилардингиз, бошқалар ҳам бир йиғин қилса, мени орзу қилишарди. Ўғлимизнинг тўйига шу кишини олиб келсак деб ният қилишарди. Унинг устига мен ишлар эдим.\nБир йилда мен икки ойгина дам оламан. Бир ой дам олиш бўлади, бир ой янги репертуар тайëрлаймиз. Шу даврда ҳаммага айта олмайманку. Устига-устак энг ëмони менга бир яхшилик қилган киши, мени ойлаб, йиллаб кутган киши тўй қиладиган куни бир каттароқ раҳбарнинг тўйи чиқади. Ахир мен унга ҳам бора олмай қоламан. Унинг курагида менга нисбатан қанча яхшилиги бўлса ҳам озгина доғ тушади. Вақти келганда менга яхшиликдан кўра ëмонликни раво кўришни хоҳлаб қолади.\nШунақа йиғилиб-йиғилиб борди камчиликлар. Кичкина камчиликларимиз катта бўлиб кўринди. Шуҳрат аканинг битта тўртликлари хаëлимга келиб қолдида.\nБахтинг келса ëнингда дўстинг кўпаяр,\nҚилмаган ишларинг ҳатто мақталар,\nСен шунда ҳушëр бўл, вақтики келса,\nАна шу дўстларинг оëғинг чалар.\nАхир ўзимиздан ҳам бўлган-бўлмаган гапларни етказувчилар бўлди. Энди мана ҳозир Худога шукур яхшилигимизга доир сўзлар борки, менга отилган таъна тошларидан мен ранжимайман. Сабабики, мен ҳам таъна тоши отувчилар билан баробар эдим. Шуларнинг тошларини йиғиб-йиғиб, оëғимга зинапоя қилиб, бундай қарасам улардан баландроқ бўлиб қолибман. Улар кўргандан кўра олисни кўрадиган бўлиб қолибман. Шунинг учун уларга миннатдорчилигим бор”.\n. Инсон умри поëнли, қўшиқ умри поëнсиз.\n"Мен сизларга айтмоқчи бўлган ашула "Ўн саккизга кирмаган ким бор”. тингловчилар ичида, ижрочилар ичида, қўшиқ шинавандалари ичида ҳаммамиз ҳам шу ëшни босиб ўтамиз. Кўпчилигимиз ўтиб бўлганмиз. Ëшларимиз етиб келади.\nАммо шу ëшда инсон қалбида ажойиб жараëн бўлади. Муҳаббатнинг жуда ҳам авжи, инсонийликнинг жуда юксак поғоналарига қадам қўйган давр бўлади. Одам 18 ëшидан кейин ҳаëтнинг икир-чикирларини, ҳаëтдаги ëқимли ва ëқимсизларни, яхшилик ва ëмонликларни аста-секин билиб борадиган бўлади.\nМуҳаббатда 18 ëш ниҳоятда тўнғич, бошланғич ëш ҳисобланади. У даврдаги муҳаббат ҳамма вақтдагидан ҳам гўзал, ширин кўринади. Ҳозир сизларга мен севимлио адибимиз Эркин Воҳидовнинг "Ўн саккизга кирмаган ким бор” деган шеърларини куйга солиб айтиб бермоқчиман.\nСен ҳақингда ëзиб тўрт сатр,\nДастлаб ҳар ким қалам олган он\nËниб сени куйлар бегумон.\nМаскан қуриб ҳар бир кўнгилдан,\nОшиқларни қолдириб тилдан,\nШоирларни қилурсан бийрон.\nЕзгу ҳислар бахш этдинг менга,\nИлк шеъримга сарлавҳа бўлдинг,\nЮрагимда ҳис этдим қанот,\nТилсим каби очилур ҳаëт,\nВисолдаги дамларим ширин,\nҲижрондаги ғамларим ширин,\nКулиб боқар менга коинот…\nФахриддин Умаров 2007 йил еттинчи сентябр куни Тошкентда оламдан ўтди ва саккизинчи сентябр куни Қибрайдаги қабристонга дафн этилди.\nҲофиз оламдан кўз юмганига қарамай¸ унинг қўшиқлари ҳамон яшашда давом этаëтир.\nМанба: Шуҳрат Бобожоннинг "Файсбук”даги саҳифаси\nПросмотров: 811 | Добавил: кимсан | Рейтинг: 0.0/0


Бепул VPN керакми? Энди Opera’нинг ўзи етарли! - Terabayt.Uz\nИнтернетга уяли телефон орқали кирувчилар орасида айнан Opera VPN энг оммалашган сервис эди. Аммо Opera Software компанияси ўтган йилнинг баҳорида ушбу хизматини тўхтатганди.\nКомпания кеча мобил интернет фойдаланувчилари учун хушхабар эълон қилди: у Android-қурилмаларга VPN хизматини қайтармоқда! Фақат энди аввалгидек алоҳида дастурий таъминот эмас, балки Opera мобил браузерига қўшимча функция сифатида.\nМазкур иловада VPN созламалар менюси орқали фаоллаштирилади ва буткул бепул. Айни дамда ушбу функция бета-тест режимида текшириб кўрилмоқда.\nДастурчиларнинг таъкидлашларича, улар VPN-сервер орқали ўтувчи маълумотлардан ҳеч бирини тўплашмайди. Айтиш керакки, компьютерларга мўлжалланган десктоп Opera дастурида ҳам шунга ўхшаш функция аввалдан бор, аммо iOS-девайслар учун Opera иловасида VPN хизмати тақдим этилиши ҳақида ҳозирча бирор хабар йўқ.\nAndroid тизимли гаджетлар эгалари Opera браузерини мана бу илова орқали юклаб олишлари мумкин.\n#Opera #браузер #иловалар # VPN


Сфинкс Хефрен эҳроми қурилиши чоғида барпо этилган, деб ҳисобланади. Бироқ Буюк эҳромлар қурилиши билан боғлиқ қадимий папирусларда у тилга олинмайди, деб ёзади «Интересно» нашри.\nМисрга ташриф буюрган Геродот, Гекатий Милецкий, Страбон каби тарихчилар ҳам асарларида Сфинкс ҳақида ҳеч нарса ёзиб қолдирмаган.\nУшбу сирга римлик табиатшунос Плинийнинг «Табиий тарих» китобида аниқлик киритилган. Маълум бўлишича, унинг даврида (милодий I аср) Сфинкс навбатдаги марта қумдан тозаланган. Ҳақиқатан ҳам Сфинкс ХХ асргача вақти-вақти билан қумдан тозалаб турилган. Қум чўлнинг ғарбий қисмидан учиб келиб, ҳайкални бошдан-оёқ қоплаб олган.\nЯпониялик археологлар эса Сфинкс тошлари Хеопс эҳроми тошларидан анча қадимий эканини аниқлади. Бундан ташқари, ҳайкалда катта сув оқимлари туфайли пайдо бўлган эрозия аломатлари борлиги қайд этилди. Олимлар тахминига кўра, эрамиздан аввалги 8-мингйилликда ҳайкал сув тошқини остида қолган. Британиялик олимлар эса ушбу санани янада олдинроққа — эрамиздан аввалги 12-мингйилликка сурди.\nТаъкидлаш жоиз, Сфинкс узоқ йиллар давомида асосан инсоният томонидан берилган зарбаларга «чидаши»га тўғри келди. Дастлаб, мамлюк (Миср султонлари шахсий гвардиясининг жангчиси)лар, сўнг Наполеон аскарлари мерганлик бўйича машқларни ҳайкалга қарата ўқ отиш орқали бажарган. Миср ҳукмдорларидан бири ҳайкалнинг бурнини уриб туширишни буюрган, инглизлар эса Сфинкснинг тош соқолини узиб олиб, Британия музейига олиб кетган.\nМутахассислар фикрича, қадимий ёдгорликни реставрация қилиш учун юз миллионлаб доллар маблағ керак. Ҳозирча Миср ҳукумати ҳайкални кучи етганича қайта тиклаяпти.\nМисршуносларнинг кўпчилиги Сфинкснинг ташқи қиёфасида IV сулола фиръавни Хефрен акс эттирилган, деб ҳисоблайди. Шуниси қизиқки, Хефреннинг жасади топилмаган, шунинг учун Сфинкс ва фиръавнни қиёслашда ҳайкаллардан фойдаланилади.\n11:58 Санкт-Петербургдаги шифохонада тиш оғриғига ҳайкал ўрнатилди


Путин коронавирусга қарши эмланади | Qalampir.uz\nПутин коронавирусга қарши эмланади\nОлам\t27 Декабрь 2020 18:05 3533\nРоссия президенти Владимир Путин коронавирусга қарши эмланишни режалаштирмоқда. Бу ҳақда унинг матбуот котиби Дмитрий Песков “Россия 1” телеканали эфирида маълум қилди.\n“У ўзининг эмланишини айтди, Президент бундай қарорга келгани ва барча расмиятчиликлар тугашини кутаётганини таъкидлади”, дейди Песков.\nУнга кўра, Президентнинг ўзи яқин келажакда коронавирусга қарши эмланиш тўғрисидаги қарорини эълон қилади.\nПесков бу ҳали ҳам Путиннинг шахсий ҳаёти эканини таъкидлаб, Президентнинг қизи вакцинани синовдан ўтказиш учун кўнгиллилар гуруҳига қўшилиши мавзусини тўхтатишни таклиф қилди. Кремль вакили Путин қизига Россия вакцинасига бўлган ишонч даражасини намойиш этиш учун ушбу қарор ҳақида айтганини қўшимча қилди.\nЖорий йилнинг август ойида коронавирусга қарши Россиянинг “Спутник V” вакцинаси рўйхатдан ўтганини эълон қилар экан, Путин қизларидан бири ушбу вакцина билан эмланганини айтганди. У шу тарзда экспериментда иштирок этганини таъкидлаган.\n17 декабрь куни бўлиб ўтган катта матбуот анжумани чоғида Путиндан вакцина қабул қилганми ёки йўқми, деб сўрашган. Бунга Президент “йўқ”, дея жавоб берганди. Чунки ўша вақтга қадар унинг ёш тоифасида вакцинадан фойдаланиш тасдиқланмаган эди. Ҳозирда Владимир Путин 68 ёшда.\nКеча, 26 декабрь куни Россия Федерацияси Соғлиқни сақлаш вазири Михаил Мурашко Соғлиқни сақлаш вазирлиги клиник тадқиқотлар натижаларига кўра, оммавий эмлаш учун “Спутник V” вакцинасидан 60 ёшдан ошган одамлар ҳам фойдаланиши мумкинлигини тасдиқлади.\nВакцина ишлаб чиқарувчиларининг таъкидлашича, клиник тадкикотларда эмлаш қарияларда 90 фоиздан юқори самарадорлик кўрсатган.\n23 Январь 11:45 39546\n24 Январь 21:32 38033\n24 Январь 13:55 28984\n24 Январь 14:11 26571\n25 Январь 09:19 24931


ТОШКЕНТДА КУЧЛИ ШАМОЛ ОҚИБАТИДА СИНГАН ДАРАХТ ШОХИ ТАГИДА ҚОЛГАН АЁЛ ВАФОТ ЭТДИ - Darakchi\nЖАМИЯТ 20.10.2017, 16:42\n2017 йилнинг 17 октябр куни Тошкент шаҳри ва Бухоро вилоятида 9-32 м/с тезликда шамол бўлганлиги кузатилди.\nКучли шамол оқибатида айрим маъмурий бинолар ва уйларнинг том қисмларига зарар етган. Дарахт шохларининг синиб тушиши сабабли баъзи фуқароларнинг автотранспорт воситаларига шикаст етган, автомобил йўлларида тирбандликлар юзага келган.\nПойтахтимиз Тошкент шаҳрининг айрим ҳудудларида электр линияларининг узилиши туфайли электр энергияси таъминотида вақтинчалик узилишлар содир бўлган.\nДарахт шохининг синиб тушиши оқибатида Тошкент шаҳрининг Чилонзор туманида истиқомат қилган фуқаро Г.И. турли даражада тан жароҳати олган ва шифохонага ётқизилган. Тиббий ёрдам кўрсатилишига қарамай у шифохонада вафот этган.\nМаҳаллий бошқарув органлари, авария-қутқарув хизматлари томонидан юзага келган вазият оқибатларини бартараф этиш бўйича тезкор чоралар кўрилди.\nКучли шамол оқибатида бинолар конструкциясининг шикастланиши, фуқаролар томонидан олинган жароҳатлар тўғрисида маълумотлар аниқланган тақдирда “1050”, шунингдек, 245-24-66, 245-24-77 телефон рақамлари орқали хабар беришингизни сўраймиз.\nФарғона шаҳрида карантин кучайтирилди, санитария назорат постлари ташкил этилди\n39-ўлим: Тошкентда 79 ёшли эркак коронавирусдан вафот этди


74 та коррупцион ҳолат кўпми ёки кам? - Ishonch.uz\nБош саҳифа Ўзбекистон 74 та коррупцион ҳолат кўпми ёки кам?\nЎзбекистон Республикаси Бош прокуратураси ҳузуридаги Иқтисодий жиноятларга қарши курашиш Департаменти Хоразм вилояти бошқармаси томонидан 2020 йил мобайнида коррупция ҳолатини фош этиш борасида ўтказилган тадбирлар натижасида жами 74 та жиноят иши қўзғатилган. Коррупциянинг оғир кўриниши ҳисобланган пора олиш ва пора бериш билан боғлиқ жиноятлар 39 тани ташкил қилган бўлса, шундан жиноят кодексининг 210-моддаси билан 10 та жиноят иши қўзғатилган.\nБу ҳақда Департаментнинг Хоразм вилояти бошқармаси томонидан ташкил қилинган «Коррупция ва иқтисодий жиноятларга қарши курашишда Департамент органлари томонидан амалга оширилган ишлар: 2020 йил фаолияти мисолида» мавзусидаги матбуот конференциясида айтиб ўтилди.\n— Иқтисодий муносабатларни тартибга солиш, соҳада қонун устуворлигини таъминлаш тараққиётнинг муҳим шарти ҳисобланади. Амалдаги қонунчилик ҳужжатлари ижросини назорат қилиш, содир этилаётган ҳуқуқбузарликларга барҳам бериш борасида муайян ишлар амалга оширилмоқда, — дейди бошқарма бошлиғи, адлия маслаҳатчиси Ғ.Султанов.\nХусусан, 2020 йил давомида жами 486 та ҳуқуқбузарлик ҳолати аниқланган бўлиб, натижаси бўйича 185 та жиноят иши қўзғатилган, 301 та маъмурий ҳуқуқбузарликка доир иш юритилган.\nВалютани қонунга ҳилоф равишда муомалага киритишнинг олдини олиш борасида олиб борилган тезкор тадбирлар давомида эса ўтган йили 93 та қонунбузилиш ҳолатлари аниқланиб, натижасига кўра 27 та жиноят ва 66 та маъмурий ҳуқуқбузарликка оид ишлар қўзғатилган. Ҳуқуқбузарлардан 81322 АҚШ доллари, 535550 Россия рубли, 377 миллион ўзбек сўми,\n88 минг 900 Қозоқ тенгеси далилий ашё сифатида олиниб, давлат эгалигига ўтказилди.\nВилоятда хуфёна иқтисодиёт билан боғлиқ жиноятларнинг олдини олиш борасида ҳам бир қанча ишлар амалга оширилмоқда. Хусусан, тезкор таҳлилий ва қидирув ишлари натижасида 100 та ҳолатда ҳуқуқбузарлик аниқланиб, 13 та жиноят ва 85 та маъмурий иш қўзғатилган. Ҳуқуқбузарлардан 1 миллиард 476 миллион 974 минг сўмлик ноқонуний ишлаб чиқарилган ва муомалага киритилган озиқ-овқат ва ноозиқ-овқат маҳсулотлари ашёвий далил сифатида олиб қўйилган.\nПул маблағларининг банкдан ташқари айланиши иқтисодиётимизга, давлат бюджетига жиддий зиён етказади. Бу борада олиб борилган чора-тадбирлар натижасида 47 миллиард 69 миллион сўмлик ноқонуний нақд пул айланмалари аниқланиб, 16 та жиноят иши қўзғатилган.\nШунингдек, Тадбиркорлик субъектларининг қонун билан қўриқланадиган ҳуқуқ ва манфаатларини ҳимоя қилиш, уларни қўллаб-қувватлаш, фаолиятидаги турли тўсиқ ва ғовларни бартараф этиш борасида муайян ишлар амалга оширилиб, 21 та ҳолатда жиноят ишлари қўзғатилиб, 90 нафардан ортиқ ҳуқуқи бузилган тадбиркорнинг ҳуқуқлари тикланди ва уларнинг манфаатларига етказилган моддий зарарлар ундириб берилган.\nМатбуот анжуманида ОАВ вакиллари ўзларини қизиқтирган саволларга жавоб олдилар. Жумладан, олиб борилаётган чора-тадбирларга қарамасдан нима учун қора бозорда валюта савдоси тўхтамаётгани, ташкил қилинаётган лоторея ўйинларининг қанчалик қонунлийлиги, коррупцион ҳолатларнинг соҳалар бўйича таҳлили хусусидаги саволлар баҳс-мунозараларга сабаб бўлди. ОАВ вакиллари айрим ҳолатлар юзасидан ўз таклифларини билдирдилар.\nАввалги саҳифа«Дамас»чиларнинг «профсоюзи» борми?\nКейинги мақола Дарсликда хатолар кўпми?


«Уч мушкетёрга учта қилич»: Redmi янги 5G-смартфонлар тақдимотини расман эълон қилди! - Terabayt.Uz\n«Уч мушкетёрга учта қилич»: Redmi янги 5G-смартфонлар тақдимотини расман эълон қилди!\nXiaomi корпорациясининг арзончи суббренди 24 ноябрь куни ўз юртида арзончи брендининг учта смартфонини тақдим этиши, уларнинг хусусиятлари ва нархлари ҳақида ёзган эдик. Лекин Redmi брендининг Weibo тармоғидаги расмий саҳифаси уларнинг намойиши 26 ноябрда бўлиб ўтишини эълон қилди.\nРасмий анонс жанговар руҳда ёзилган, уни қуйидагича ўгириш мумкин:\n«Redmi қўшинининг Note 9 туркумидаги уч мушкетёри аллақачон етиб келган, учта қилич эса 26 ноябрда чиқарилади.\nУларни бутун жаҳон бўйлаб юз миллионлаб фойдаланувчилар кутишмоқда ва биз шунга муносиб бўлишга ҳаракат қилмоқдамиз.\nБу – Xiaojingang сифати, максимал фойдалилик ва юксак сифатли маҳсулотни ёйишдир.\nҚиёфа! Самарадорлик! Чидамлилик! Учта қилични чархлашга 400 кун сарфланган.\nМобил телефонлар жанг майдонига навбатдаги пайшанба, соат 20:00 да уч мушкетёр ўзларининг янги шамширлари билан тушишади».\nАйтиш керакки, булардан иккитаси – Redmi Note 9 5G ҳамда Redmi Note 9 Pro 5G моделлари бўлиши маълум, лекин учинчиси аниқ эмас. Зеро, бу икковлон билан бирга Redmi Note 9 туркумида яна битта – 4G-модел ҳам намойиш этилиши айтилаётган эди; юқоридаги эълонга кўра эса у ҳам 5G тармоғида ишлайди.


Saudi Aramco Осиё ва АҚШ учун нефть нархини оширади. Экспертлар айрим жиҳатларга шубҳа қилмоқда – Kommers.uz\nБизнес\t10:30 | 7.2.22\nSaudi Aramco Осиё ва АҚШ учун нефть нархини оширади. Экспертлар айрим жиҳатларга шубҳа қилмоқда\nАҚШ бозоридаги нархлар бир баррель учун 0,3 долларга ошди.\nSaudi Aramco Осиё, АҚШ ва Европадаги қайта ишлаш корхоналари учун нефть нархини кўтарди. Бу ҳақда Bloomberg агентлигига бу борадаги ишлардан хабардор манбалар маълум қилди.\nМарт ойида Arab Light навли нефть компаниянинг асосий Осиё бозорига февраль ойига нисбатан бир баррель учун 0,6-2,8 долларга қимматроқ етказиб берилади.\nЯқин Шарқ нефтининг бошқа навларининг Осиё мамлакатлари учун нархлар ўсиши бир баррель учун 0,4 дан 0,7 долларгача бўлди. АҚШ бозоридаги нархлар бир баррель учун 0,3 долларга ошди.\nAramco’нинг нархларни ошириш қарори OPEK+ давлатлари март ойида кунлик хом нефть қазиб олиш ҳажмини кунига 400 минг барелга оширишни эълон қилганидан бир неча кун ўтиб қабул қилинди.\n«Аммо кўплаб таҳлилчилар Саудия Арабистони ва Россия бошчилигидаги OPEK+ ушбу миқдорни ташкилотнинг айрим аъзолари учун етказиб бериш ҳажмини ошириш билан боғлиқ муаммолар туфайли бозорга қўша олишига шубҳа қилмоқда», дейилади хабарда.\nАгентлик маълумотларига кўра, кучли талаб туфайли Brent нефти нархи 2022 йилда деярли 20 фоизга ошган. Бундан ташқари, сўнгги бир йил ичида дунёда нефть захиралари кескин камайган.\nДунёнинг энг йирик нефть компанияси Saudi Arabian Oil Co. (Aramco) 50 миллиард долларлик акцияларини сотиши ҳақида хабар берилганди.


Пентагон "Ислом давлати"ни тинч аҳолини гаровда сақлаётганликда айблади\nМўсулдаги ироқ ҳукумат кучлари.\nПентагон "Ислом давлати" гуруҳи Мўсул шаҳрида тинч аҳолини коалиция ҳаво зарбалари қурбонларига айлантириш учун биноларда гаровда ушлаб турганини билдирди.\nПентагон матбуот котиби 30 март куни АҚШ ҳарбийлари тез орада "Ислом давлати" одамларни биноларга қамаб, кейин ўша бинолардан ўқ отаётгани тўғрисидаги видеони эълон қилиши ҳақида билдирди.\nАввалроқ Мўсул ғарбидаги портлашлар ортидан 240 нафар тинч аҳоли вакили ҳалок бўлгани хабар қилинган эди.\nАҚШ армияси штаби бошлиғи генерал Марк Миллей Бағдодда Ироқ мудофаа вазири Эфрон ал Хияли билан учрашуви чоғида 22 март куни Мўсулда юзлаб тинч аҳоли вакилларининг ҳалок бўлиши сабаблари тергов қилинаётганини айтган.\n"Мўсул нигоҳи" ташкилоти жанггарилар бир гуруҳ одамларни учта уйга мажбуран қамаб, иккита мина ўрнатиб, томларга снайперларни жойлаганини, кейин эса портлаш юз бериб, 130 одам ҳалок бўлганини билдирган


— Алло, компьютер устахонасими?\n— Компьютерим ишламай қолди.\n— Ўзингиз ичини кавлаб кўринг.\n— Шундай қилсам, ишлаб кетадими?\n— Йўқ! Бизга иш кўпаяди. Даромад ҳам!\n— Одамзод ғалати-да!\n— Агар осмонда 789301214756899 та юлдуз бор десанг, ишонади. Мабодо қаергадир «Эҳтиёт бўлинг, бўялган» деб ёзиб қўйсанг, албатта бармоғини теккизиб, текшириб кўради.\n— Нечанчи йил туғилгансан?\n— 1999 йилда.\n— Демак, 21 га тўлибсан-да!?\n— Йўқ. 20 га.\n— Бир йили туғилган кунимни нишонламагандим.\nҲамманинг ўз бахт формуласи бор. Масалан ман хонам шипига "Эртадан югуришни бошлайман!" деб ёзиб қўйганман. Ва ҳар куни эрталаб уйғонганда бу ёзувга кўзим тушади ва "Ҳайриятки бугундан эмас, эртадан экан!" деб хурсанд бўлиб қўяман...\n#Қисқа #Бошқалар #Саломатлик\nОдамларни фариштадек кўринишга уринишини кўриб, гуноҳкор битта мен эканман деб ўйлаб қоламан...\nКеча тунда бир нотаниш телефон қилди ва қабристонда учрашув белгилади. Ғалати одам экан. Келмади...\n— Сенга иккита янгилигим бор.\n— Яхшисидан бошлайқол.\n— Ким айтди сенга яхши хабар бор деб?!\nОднода бир қиз “Ҳаётни жиддийга олманг, ҳаммасини ўз ҳолига ташлаб қўйинг” деб ёзибди. Бу гапдан илҳомланиб, бутун оиламиз билан коммунал тўлов қоғозларини устида писта чақиб ўтирибмиз.\nИдеал инсонни изламанг. Бугун манда дам олиш куни. Уйдаман...\nШанба куним сокин ва ёқимли ўтаётганди. Бу шанбамас якшанба эканлигини билиб қолмагунимча...


Ҳафта ўрталаридан ҳаво ҳарорати пасайиб, ёмғир ёғади\nКасалланганлар сони 261 270 880\nСоғайганлар сони 236 014 087\nВафот этганлар 5 211 256\nЎзбекистон ҳудудида 18 октябрь, душанба кун ҳаво ҳарорати меъёрдан 3-4 даражага юқори бўлган кам булутли ва ўртача илиқ об-ҳаво сақланиб туради, деб хабар бермоқда «Ўзгидромет».\nҚайд этилишича, бундай ҳолат ҳафтанинг ўртасигача давом этади, ҳудудларнинг катта қисмида ёғингарчилик кутилмайди, ҳарорат фонининг юқорилиги сақланиб туради — кечалари 7-12 даража илиқ, кундуз кунлари 22-27 даража илиқ бўлади.\nФақат республиканинг шимолий ҳудудларига чоршанба куни Волга бўйи ҳудудларидан совуқ ва нам ҳаво массалари кириб келиши бошланади. Қорақалпоғистонда ва Хоразм вилоятида баъзи жойларда ёмғир ёғади, ҳарорат пасайишни бошлайди.\n21 октябрь, пайшанба куни нам ва совуқ ҳаво массалари республиканинг барча ҳудудларига таъсир этади. Кўпчилик вилоятларда ёмғир ёғади. Энг чекка шарқий ҳудудларда кечаси ёмғир ёғиши кутилмоқда. Қорақалпоғистонда ва Хоразм вилоятида ёғингарчиликсиз ҳаво бўлади. Ҳаво ҳарорати кундуз куни 13-18 даража илиққача пасаяди. Бу меъёрдан 2-4 даража паст.\nЖума куни Тошкент, Самарқанд, Жиззах, Сирдарё, Сурхондарё вилоятларида кечаси ва эрталаб ёмғир ёғади. Андижон, Наманган, Фарғона вилоятларида кун давомида ёмғир ёғиши кутилмоқда. Республиканинг қолган ҳудудларида ёғингарчилик кутилмайди. Ҳаво ҳарорати кечаси ва кундузи 8-13 даража илиқни ташкил этади. Бу иқлимий меъёрлардан 6-7 даражага паст.\n21—22 октябрда тоғ олди ва тоғли ҳудудларда ёғингарчилик (ёмғир, қор), баъзи жойларда кучли бўлади. 21—23 октябрда республика бўйича шамол тезлиги 15-20 метр/секундгача кучайиши мумкин. 22—23 октябрда Ўзбекистоннинг айрим вилоятларига туман тушиши мумкин.\nКиритилди: 15:12 18.10.2021. Ўқилди: 2313 марта. Фикрлар сони: 0 та.


ТераТаққос: Redmi Note 8 Pro’нинг глобал ва Ҳиндистон версиялари – фарқлари ва нархлари билан танишинг! (видео) - Terabayt.Uz\nXiaomi ўтган йилнинг сентябрида Redmi Note 8 ҳамда Redmi Note 8 Pro смартфонларини Хитойда намойиш этганди. Атиги уч ой ичида 10 миллион дона сотилган ушбу моделлар Ўзбекистонда ҳам харидоргир.\nЛекин кўпчилик эътибор бермайдиган бир жиҳат бор: ушбу смартфонларнинг иккаласи ҳам Ўзбекистон бозорига икки хил версияда кириб келмоқда. Бири – Ҳиндистонда маҳаллий бозор учун ишлаб чиқарилган бўлса, иккинчиси – Европада сотишга мўлжалланган глобал версиядаги смартфондир. Гарчи модел номи бир хил бўлса-да, уларнинг айрим жузъий фарқлари мавжуд.\nСизларга севимли Terabayt.Uz сайти эса глобал ва Ҳиндистон версияларидаги Redmi Note 8 Pro смартфонларининг ўзаро фарқларини қиёслаб видеолавҳа тайёрлади ва YouTube-каналида эълон қилди. Шунингдек, таққослашда Redmi Note 8 моделининг шундай икки версияси қадоқлари кўрсатиб ўтилган.\nГувоҳи бўлаётганингиздек, смартфонларнинг Ҳиндистон ва глобал версиялари, аввало, қутисининг дизайнига кўра фарқланади. Биринчисида қадоқнинг остки қисмида смартфоннинг кўплаб хусусиятлари акс эттирилган ва «Made in India» ёзуви туширилган бўлади, яна ён томонларида ҳам тегишли ёзувлар мавжуд. Глобал версиясининг қутиси эса унинг ёнида анчагина камтарона кўринади.\nЎҚИНГ: Xiaomi энг мустаҳкам смартфонини икки хил ҳамёнбоп – Lite-версияда чиқаради!\nИккинчи фарқ эса қутиларини очиб, ичидаги аксессуарларини солиштирганда кўринади, аниқроғи – уларнинг қувватлагичи икки хил. Тўғри, ҳар иккаласида ҳам ток кучи ва кучланиш кўрсаткичлари бир хил, аммо глобал версиядаги смартфон зарядчигидан қарқли равишда, Ҳиндистон версиясидагиси бизнинг розеткаларга тушмайди – қўшимча переходник олиш керак бўлади. Яна уларнинг рангларини айтмаса, бошқа аксессуарлари деярли бир хил.\nСмартфоннинг экранидаги плёнкада жиддий фарқ бор: глобал версиядаги Redmi Note 8 Pro плёнкасида наригисига нисбатан кўпроқ маълумот акс эттирилган. Смартфонларнинг ишлаш тезлиги, процессор ва бошқа жиҳатлари бир хил, фақат интерфейсида ҳам озроқ фарқ мавжуд – видеода буларга ўзингиз ишонч ҳосил қилишингиз мумкин.\nБундан ташқари, видеолавҳамизда Redmi Note 8 Pro моделининг нархи, ўзига хос жиҳатлари, қўшимча имкониятлари ҳам кўрсатиб берилган. Камераларининг имкониятлари «жонли» тарзда – турли режимларда видео суратга олиб намойиш этилган.\nДемак, агарда сиз Redmi Note 8 Pro моделидан олишга қарор қилган бўлсангиз, видеороликдаги маълумотлардан фойдаланиб, унинг Ҳиндистон ёки глобал версиясини танлашингиз мумкин. Шунингдек, мана бу ҳавола орқали YouTube-каналимизга обуна бўлиб қўйсангиз, кейинги тавсифлар ва таққосларни биринчилар қаторида томоша қилиш имконига эга бўласиз.\nЎҚИНГ: Redmi буни уддалади: экраности дактилоскопга эга LCD-дисплейли илк смартфонни қарши олинг! (+видео)\n#Redmi #Xiaomi #Android смартфон #нархлар #Xiaomi Redmi Note 8 #Xiaomi Redmi Note 8 Pro


Жисмоний шахсларга давлат қимматли қоғозларини сотиб олиш имкони берилади — Review.uz\nЎзбекистон Республикаси норезидентлари ва резидентлари бўлган жисмоний шахсларга давлат қимматли қоғозларини сотиб олиш имконияти берилиши кутилмоқда.\nКапитал бозорини ривожлантиришнинг беш йиллик стратегияси лойиҳасига кўра, 2020 йилнинг охирги чорагига қадар ушбу йўналишда тегишли норматив-ҳуқуқий ҳужжат ишлаб чиқилади.\nБундан ташқари, ҳужжатга асосан иқтисодиёт учун базавий ставкаларни белгиловчи давлат қимматли қоғозлари учун даромад эгри чизиғини жорий этиш режалаштирилмоқда.\nШунингдек, Ислом тараққиёт банкининг техник кўмагини жалб қилган ҳолда «Сукук» облигациялари ҳам жорий этилади.\n2020 йилда эса, акциядорлик жамиятларининг устав фондида иштирок этиш бўйича чекловларни бекор қилиш орқали тижорат банкларини капитал бозорига кенг жалб этиш чоралари кўрилиши кутилмоқда.\nШу билан бирга, 2020 йилда Миллий холдинг компанияси ташкил этилиши мумкин. Акциядорлик жамияти шаклидаги компаниянинг устав капитали давлат улуши юқори бўлган камида 10та инвестиция-жозибадор корхоналар улушларини бериш орқали шакиллантирилиши назарда тутилган.\nМиллий холдинг компаниясининг асосий вазифалари қуйидагилардан иборат бўлади:\n– корпоратив бошқарувни халқаро стандартларга мувофиқ ривожлантириш;\n– холдинг компанияси таркибига кирувчи корхоналарнинг рентабеллигини ошириш;\n– маҳаллий ва хорижий фонд биржаларида ўз акцияларини жойлаштириш;\n– касаба уюшмалари қўмиталари билан ҳамкорликда мазкур корхоналар мақсадларига эришишдан манфаатдорликни ошириш мақсадида ушбу компаниялар ходимларини моддий рағбатлантириш тартибини такомиллаштириш.\nСтратегия лойиҳасида 2021 йили лотерея, ютуқли ўйинлар ва акцияларни ташкил этиш ва ўтказиш жараёнини тартибга солувчи «Лотерея тўғрисида»ги қонун лойиҳаси ҳам ишлаб чиқилиши кўзда тутилган. Лойиҳада фақатгина давлат лотерея ташкилотчиси бўлиши мумкинлиги белгиланиши мумкин.\n2021 йилда, шунингдек, хўжалик юритувчи субъектлар ва нотижорат ташкилотларининг барча ҳуқуқий шаклларини яратиш ва уларнинг фаолиятини тартибга солувчи «Компаниялар тўғрисида»ги қонун лойиҳаси ҳам ишлаб чиқилиши кутилмоқда.\nСтратегия лойиҳаси фақат рус тилида жамоатчилик муҳокамасига қўйилган. Ҳужжатнинг ўзбек тилидаги талқини билан Капитал бозорини ривожлантириш агентлиги расмий сайтида танишиш мумкин.


Ўзбекистонда термитларга қарши курашадиган биолаборатория йўқ\n21 апрел 2021, Тошкент вақти: 06:29\nТермит қуртидан жуда катта зарар кўраётган хоразмликлар баҳорни хавотир билан қарши оляпти. Чунки айнан баҳор фасли бу зараркунандаларнинг кўпайиш даври ҳисобланади.\nДунёда термитларнинг 2800 га яқин тури бўлиб, шулардан 20 тури жиддий зараркунанда ҳисобланади. Ўзбекистонда ҳам термитларнинг жиддий зараркунда саналадиган икки тури учрайди.\nБиолог олим Икром Абдуллаевнинг билдиришича, термитлар халқ хўжалигига жуда катта зарар етказаётганига қарамай, нафақат Хоразмда, балки бутун Ўзбекистонда унга қарши курашадиган бирорта биолаборатория йўқ.\nИ.Абдуллаев термитлар бўйича биологик тадқиқотлар олиб боряпти. Унинг айтишича, термитларнинг қанотли турлари баҳор ойларида урчийди. Улар жуда тез кўпаяди. Битта оилада 20-24 минг термит яшайди. 5-6 йил яшайдиган она термит умри давомида бир миллиондан ортиқ тухум қўяди.\nТермит Хоразм вилоятининг кўпгина туманларида, жумладан, Хива, Шовот, Ҳазорасп, Питнак ва Янгиариқда кенг тарқалган.\nИ.Абдуллаевнинг билдиришича, Питнакдаги Шарловуқ қишлоғидаги уйларнинг 70 фоизи термитдан зарарланган. Хива шаҳрининг термитлар уясига айланган “Янги турмуш” ва “Мевастон” маҳаллаларидаги хонадонларнинг 90-95 фоизи авария ҳолатига келиб қолган. Ичанқалъадаги хонадонлардан бирининг термитлардан жиддий зарар кўрган томи қулаб тушиши оқибатида икки гўдак ҳалок бўлган.\nКишилар термитларга қарши курашда жуда оддий усуллардан фойдаланяпти. Кимдир бунинг учун керосинни, баъзилар суваракларга қарши дориларни ишга солмоқда.\nАммо, И.Абдуллаевнинг фикрича, бу усуллар вақтинчалик бўлиб, термитларга қарши курашда яхши самара бермайди.\nХивашунос олим Абдулла Абдурасуловнинг айтишича, термит қуртлари Хивадаги тарихий обидаларга ҳам жиддий хавф соляпти. Ҳозир шаҳардаги 30 та тарихий ёдгорлик термит қуртидан шикастланган.\nМаълум бўлишича, 1996 йил 1 июлда вилоят ҳокимлиги фармойиши билан Хивадаги биноларнинг термит билан зарарланиш оқибатларини тугатиш бўйича махсус комиссия тузилган. 2001 йил 10 августда эса Вазирлар Маҳкамаси тузган махсус комиссия Хивадаги “Мевастон” маҳалласини зудлик билан кўчириш лозимлигини қайд этган. Бироқ шу пайтгача аҳолини кўчириш масаласи ҳал бўлгани йўқ.\nОлимлар термитларнинг кўпайишига қарши аниқ чора-тадбирлар кўрилмаса, вазият янада жиддий тус олишидан хавотир билдиряпти.


Китобнинг охирида Ёқубнинг ўғли Юсуф ҳақида ҳикоя қилинади. Юсуфнинг ака–укалари уни Исмоилий савдогарларга қул қилиб сотиб юборишади. Лекин вақти келиб, Юсуф Миср ҳокими бўлади. Шу орқали у қаҳатчилик даврида Миср халқини ва отаси Ёқубнинг бутун хонадонини қутқариб қолади. Мазкур китобнинг моҳияти шундан иборатки, Худо инсоният тақдирини бошқаради, юз бераётган ҳамма ҳодисаларни назорат қилади, ҳатто инсоннинг ёмон ниятию қабиҳ ишларини Ўзининг эзгу режасини амалга ошириш учун ишлатади. Миср юртида Юсуф ака–укаларига шундай дейди: “Сизлар менга раво кўрган ёмонликни Худо яхшиликка ишлатди. Сон–саноқсиз одамларни сақлаб қолиш учун У мени шу ерга олиб келди.” (Ибтидо 50:20)\nМуқаддас Китоб (2016) Замонавий ўзбек тилидаги таржима, изоҳлар ва қўшимча маълумотлар илова қилинган. Мазкур нашр Муқаддас Китобни таржима қилиш институти томонидан Ўзбекистон Библия жамияти билан ҳамкорликда тайёрланган\nДунё яратилишининг тарихи\nХудо азалда осмон билан ерни яратди. Ер шаклсиз ва бўм–бўш бўлиб, тубсиз денгизлар устини зулмат қоплаган эди. Худонинг Руҳи сувлар узра юрарди.\nХудо: “Ёруғлик бўлсин”, деб амр берган эди, ёруғлик пайдо бўлди. Худо ёруғликнинг ажойиб эканини кўриб, ёруғликни қоронғиликдан ажратди. Худо ёруғликни кундуз, қоронғиликни тун деб атади. Кеч кириб, тонг отди. Биринчи кун ўтди.\nСўнг Худо: “Сувларни бир–биридан ажратиб турадиган гумбаз пайдо бўлсин”, деб амр қилди. Шундай ҳам бўлди: Худо гумбазни яратиб, гумбазнинг остидаги сувлардан гумбаз устидаги сувларни ажратди. Худо гумбазга осмон деб ном берди. Кеч кириб, тонг отди. Иккинчи кун ўтди.\nКейин Худо: “Осмон остидаги сувлар бир жойга тўпланиб, қуруқ ер пайдо бўлсин”, деб амр қилди. Шундай ҳам бўлди. Худо қуруқликка ер деб ном берди. Бир жойга йиғилган сувларни эса денгизлар деб атади. Худо бунинг ажойиб эканини кўрди.\nСўнгра Худо шундай амр берди: “Ерда ўт–ўлан кўкарсин. Дон берадиган ҳар хил ўсимликлар, данаги бор ҳар хил мевали дарахтлар ўссин.” Шундай ҳам бўлди. Ерда ўт–ўлан кўкарди, дон берадиган ҳар хил ўсимликлар, данаги бор ҳар хил мевали дарахтлар ўсди. Худо буларнинг ҳам ажойиб эканини кўрди. Кеч кириб, тонг отди. Учинчи кун ўтди.\nКейин Худо шундай амр қилди: “Кундузни тундан ажратиш учун осмон гумбазида ёритқичлар пайдо бўлсин. Булар кунларнинг, йилларнинг, нишонланадиган байрамларнинг вақтини кўрсатсин. Бу ёритқичлар осмон гумбазида нур сочиб, ерга ёруғлик берсин.” Шундай ҳам бўлди. Худо иккита катта ёритқични — қуёш ва ойни яратди: кундузи нур сочиб туриши учун каттароқ ёритқич — қуёшни, тунда нур сочиб туриши учун кичикроғи — ойни яратди. Шунингдек, Худо юлдузларни ҳам яратди. Бу ёритқичлар ерга ёруғлик берсин, кундуз ва тун устидан ҳукмронлик қилсин, ёруғликни қоронғиликдан ажратиб турсин деб, Худо буларни осмон гумбазига жойлаштирди. Худо бунинг ажойиб эканини кўрди. Кеч кириб, тонг отди. Тўртинчи кун ўтди.\nКейин Худо шундай амр берди: “Сув ҳар хил тирик жониворлар билан тўлиб–тошсин, қушлар пайдо бўлиб, ҳавода парвоз қилсин.” Шундай қилиб, Худо баҳайбат денгиз махлуқларини ва сувда сузувчи турли–туман жониворларни, ҳар турли қушларни яратди. Худо бунинг ҳам ажойиб эканини кўрди. Шунда Худо буларнинг ҳаммасига марҳамат қилиб деди: “Балиқлар ва қушлар серпушт бўлиб, кўпайсин. Денгизлар балиқлар билан тўлиб–тошсин, ер узра қушлар кўпайсин.” Кеч кириб, тонг отди. Бешинчи кун ўтди.\nСўнгра Худо: “Ер турли–туман жонзотларни — чорвани, судралиб юрувчи жониворларни, ҳар турли ёввойи ҳайвонларни пайдо қилсин”, деб амр берди. Шундай ҳам бўлди. Худо ҳар турли ёввойи ҳайвонларни, чорванинг ҳар хил турларини, ер юзида судралиб юрувчи жониворларнинг ва ҳашаротларнинг ҳар хил турларини яратди. Худо бунинг ажойиб эканини кўрди.\nКейин Худо шундай деди: “Энди инсон зотини яратайлик, улар Ўз суратимиздай, Ўзимизга ўхшаган бўлсин. Инсон зоти денгиздаги балиқлар устидан, осмондаги қушлар, ер юзидаги чорва ҳамда жамики ёввойи ҳайвонлар, ерда судралиб юрувчи ҳар қандай жонивор ва ҳашаротлар устидан ҳукмронлик қилсин.” Шундай қилиб,\nХудо инсонларга марҳамат қилиб, айтди: “Ували–жували бўлинглар, ер юзини тўлдириб, итоат эттиринглар, денгиздаги балиқлар устидан, осмондаги қушлару ер юзида яшовчи ҳар турли жониворлар устидан ҳукмронлик қилинглар.” Худо яна айтди: “Мана, сизларга бутун ер юзидаги ҳар хил донли ўсимликларни ва мевали дарахтларни бердим. Сизлар булардан егулик учун фойдаланасизлар. Ер юзидаги жамики тирик жонзотга — ҳамма ҳайвонларга, ҳамма қушларга емиш қилиб кўк ўт–ўланни бердим.” Шундай ҳам бўлди. Худо Ўзи яратган ҳамма нарсага назар солди. Булар жуда ажойиб эди. Кеч кириб, тонг отди. Олтинчи кун ўтди.


“Тадбиркор”нинг ўйинчоқлари савдосига нега чек қўйилди? - zarnews.uz\n“Тадбиркор”нинг ўйинчоқлари савдосига нега чек қўйилди?\nБугун тадбиркорлик фаолияти билан шуғулланиш учун барча шароитлар яратилган. Тадбиркорларнинг қонуний фаолият юритиши учун солиқ юки камайтирилган. Аммо шунда ҳам ноқонуний ишлаётган “тадбиркор”ларимиз афсуски, кўп.\nСамарқанд вилояти давлат солиқ бошқармаси ходимлари томонидан ўтказилган назорат тадбири давомида тадбиркор И.Ҳ Самарқанд шаҳри, Алишер Навоий кўчаси, 54-уйда жойлашган дўконида ноқонуний равишда болалар ўйинчоқлари савдоси билан шуғулланаётгани аниқланди. Унинг дўконида мавжуд жами қиймати 60 миллион 612 минг сўмлик болалар ўйинчоқлари далилий ашё сифатида олиб қўйилди.\nДилшод ЗАЙНИЕВ, Вилояти ДСБ солиқ соҳасида ҳуқуқбузарликлар профилактикаси бўлими бошлиғи ўринбосари.\nТеглар: Солиқ ҳуқуқбузарлик


hidoyat.uz – “Мовароуннаҳр” нашриётининг сайти - Мўминнинг эккани садақа\nМўминнинг эккани садақа\nАнас (розияллоҳу анҳу) Расулуллоҳ (соллаллоҳу алайҳи ва саллам)дан ривоят қилади: “Қайси бир мусулмон бирор кўчат ёки экин экса, ундан қуш, инсон ёки ҳайвон еса, у учун садақа бўлади” (Имом Бухорий ва Имом Муслим).\nҲадисдаги “мусулмон” сўзи эркакни ҳам, аёлни ҳам ўз ичига олади. Яъни, эркак кишими ёки аёлми, бирор кўчат ёки экин экса, ундан одамлар ёки бошқа жониворлар фойдаланса, унга савоби етади.\n“...ундан қуш, инсон ёки ҳайвон еса”. Муҳаллаб айтади: “Бу ҳадис жониворларга берилган нарса учун ҳам савоб борлигига далолат қилади”.\nҲадисда ерни обод қилишга тарғиб этилиб, ўзи ёки бошқалар учун экин экканга ажр ваъда қилинган. Эккан киши бундан садақани ният қилмаган бўлса ҳам, унга садақа савоби бўлаверади.\nКўчат ёки экиндан чиққан мева, улардан олинган уруғлар ва кўчатлар экилса ва бу қанча такрорланса ҳам савоби қиёматгача давом этаверади. Муоз (розияллоҳу анҳу)дан: “Ким зулм ва тажовуз қилмасдан бир уй қурса ёки зулм ва тажовуз қилмасдан бирор экин экса, модомики, ундан Раҳмон таборака ва таолонинг яратганларидан биронтаси фойдаланиб турар экан, унга тўхтовсиз ажр бориб туради” (Имом Аҳмад ривояти).\nБу ажрнинг миқдорини қуйидаги ҳадисдан билиб олишимиз мумкин. Абу Айюб (розияллоҳу анҳу)дан ривоят қилинади: “Қайси киши бирор кўчат экса, унга ўша кўчатдан чиққан мева миқдорича ажр берилади” (Имом Аҳмад).\nКишининг боғи ёки экинидан ўғирланган нарса учун, ҳайвонлар пайҳон қилгани учун ҳам унга савоб бор. Жобир (розияллоҳу анҳу)дан ривоят қилинади: “Қайси мусулмон бирор ниҳол экса, ундан ейилгани унинг учун садақа бўлади, ундан ўғирлангани унинг учун садақа бўлади, ундан ҳайвонлар егани унинг учун садақа бўлади, ундан қушлар егани унинг учун садақа бўлади, ундан биров юлиб олгани унинг учун садақа бўлади” (Абд ибн Ҳумайд). Чунки унинг боғи ёки экинидан бирор нарса ўғирланиши унинг учун мусибатдир. Расулуллоҳ (соллаллоҳу алайҳи ва саллам): “Мусулмон унга етган ҳар бир мусибат учун, ҳатто боғичининг узилишига ҳам ажр олади”, деганлар (Имом Аҳмад ривояти).\nЭккан киши вафотидан кейин ҳам унга эккан нарсаларидан савоб бориб туради. Ҳатто боғи сотилиб, бошқа кишиники бўлиб кетса ҳам, савоби етиб туради. “Агар инсон ўлса, уч амалидан бошқасининг савоби тўхтайди: садақаи жория, фойдаланиладиган илм ёки унга дуо қиладиган фарзанд”, деганлар Набий (соллаллоҳу алайҳи ва саллам) (Имом Муслим ривояти).\nҲадисда боғдорчилик ва деҳқончиликнинг мубоҳлиги, уларнинг зуҳдга зид эмаслиги ҳам баён қилинган. Кўп саҳобалар шундай ишлар билан шуғулланишган. Абу Дардо (розияллоҳу анҳу) Дамашқда кўчат экиб турганларида олдиларидан бир киши ўтиб: “Расулуллоҳ (соллаллоҳу алайҳи ва саллам)нинг саҳобаси бўлатуриб, кўчат экиб ўтирибсизми?” деди. Абу Дардо (розияллоҳу анҳу): “Шошма, мен Расулуллоҳ (соллаллоҳу алайҳи ва саллам)нинг: “Ким бир кўчат экса, ундан одам боласи ёки Аллоҳнинг яратганларидан бирортаси еса, унга шу сабабли садақа бўлади”, деганларини эшитганман, деб айтди” (Имом Аҳмад ривояти).\nБаъзи ўзини зоҳид билувчилар бу ишларни зоҳидликка зид санашган. Лекин олимлар агар бу ишларга ўта берилмасдан, ибодатларни зое қилмай, эҳтиёжларини қоплайдиган даражада машғул бўлса, зуҳдга путур етказмаслигини таъкидлашган.\nАйримлар шу ҳадисдан келиб чиқиб, деҳқончилик касбларнинг энг афзали, деган. Масалан, Имом Нававий шундай деган. Лекин бошқалар энг афзал касб – тижорат, дейишган. Кўп ҳадисларда қўл меҳнати мақталганини кўришимиз мумкин. Бунга қуйидаги ҳадис ҳам далолат қилади: “Расулуллоҳ (соллаллоҳу алайҳи ва саллам)дан “Қайси касб энг яхши?” деб сўрашди. У зот: “Киши ўз қўли билан меҳнат қилиши ва ҳар қандай яхши савдо”, дедилар” (Ҳоким ривояти).\nАллоҳ таоло марҳамат қилади: “Сизлар экаётган зироатларингиз ҳақида ўйлаб кўрдингизми?! Уни сизлар ундирурмисиз ёки Биз ундирувчимизми?! Агар Биз хоҳласак, уни (офат юбориб) қуруқ чўп қилиб қўйган бўлур эдик, сизлар эса ажабланиб қолаверар (ва айтар) эдингиз: “Бизлар зиён кўрувчилармиз. Балки бизлар (ризқимиздан) маҳрумдирмиз” (деб надоматда қолган бўлур эдингиз)” (Воқеа, 63 – 67).\nҚуртубий айтади: “Кўчат ёки экин экаётган киши ушбу оятни ўқиб: “Экувчи, ўстирувчи, ундирувчи Аллоҳ. Ё Аллоҳ, Пайғамбаримиз Муҳаммадга салавот йўлла. Бизга ризқ бер. Экинимизни ундир. Биздан унинг зарарини йироқ қил. Бизни неъматларингга шукр қилувчилардан, берганларингни ёдда тутувчилардан қил. Ё оламлар Рабби, бизга бу экинда барака бер”, дейиши керак”.\nАнас (розияллоҳу анҳу)дан: “Қиёмат қоим бўлиб қолиб, бировингизнинг қўлида кўчат бўлса ва қиёмат бўлгунча экишга имкони бўлса, эксин” (Имом Аҳмад ривояти). Савоб ишнинг ҳеч кечи йўқ. Модомики, имкон, фурсат бор экан, жорий садақалардан бўлган кўчат ёки экин экишга шошилайлик.\n1334 марта ўқилган.


Болалар – бахт чечаклари!\nБолалар – бахтнинг асл элчилари! Уларнинг шодон кулгуси билан хонадонлар қувончга тўлади. Бахту сурурга тўлади. Бахтиёр оилалар эса жамиятнинг асл таянчи.\nЮртимизда болаларни ҳимоя қилиш, уларни миллий ва умуминсоний қадриятлар руҳида тарбиялаш масаласи давлат сиёсати даражасига кўтарилди. Оила, маҳалла, мактаб ҳамкорлиги болаларни маънавий-ахлоқий тарбиялаш, уларни турли мафкуравий хуружлардан ҳимоя қилиш, мустақиллигимиз ва тинчлигимизга раҳна солувчи ҳаракатларга қарши тарғибот - ташвиқот ишларини йил бўйи манзилли ташкил этишда ҳамда миллий қадрият ва урф-одатларни ёш авлод онгига сингдиришда муҳим омил бўлмоқда. Болаларнинг бўш вақтларини мазмунли ўтказиш учун қулай шарт - шароит яратиш, қизиқишлари бўйича тўғри йўналтириш, спортга жалб қилиш каби масалаларга ҳам алоҳида эътибор қаратиляпти. Йилларнинг болалар саломатлиги учун аталишининг ўзиёқ мамлакатимизнинг бу борадаги қарашларига гултож бўлиб турибди, десак асло адашмаган бўламиз.\n1 июнь—“Халқаро болаларни ҳимоя қилиш” куни муносабати билан мамлакатимизнинг барча нуқтасида аънавий равишда болалар учун кўплаб тадбирлар, байрам томошалари, сайллар уюштирилади. Йилдан - йилга юксак даражада ўтказилиб келинаётган мазкур байрам бу йил ҳам кўтаринки руҳда нишонланмоқда. Бутун республикамиз бўйича концерт дастурлари, тадбирлар, хайрия акциялари ўтказилди.\nАйтиш керакки, ҳар йили бу сана Тошкент шаҳар Шайхонтохур тумани бош-имом хатиби ва "Шайх Зайниддин" жомеъ масжиди имоми Одилхон қори Юнусхон ўғли раҳбарлигидаги жамоа томонидан меҳр – мурувват ва болаларга қувонч улашиш байрами сифатида қарши олинади. Хусусан, бу йил ҳам байрам муносабати билан "Шайх Зайниддин" жомеъ масжиди жамоаси ҳамда “Muxlis.uz” сайти ижодкорлари ана шундай тадбирларда иштирок этмоқда. Жумладан, жомеъ масжиди жамоа Тошкент шаҳар Шайҳонтоҳур туманида жойлашган “Ғунча дурдоналари” номли 321 - махсус мактабгача таълим муассасасида ўтказилган тадбирда қатнашди. У ерда юзга яқин болажонларга махсус совғалар ҳамда ширинликлар улашилди. Шу билан бирга, истеъдодли актриса Шахзода Мухаммедова ва эртак қаҳрамонларининг чикишлари намойиш этилди.\nҲа, фарзандлари кўзида қувонч, дилида шодлиги бўлган юрт эртасида катта умидлар боғлаши мумкин. Зеро, меҳр булоғига тўйинган қалблар келгусида ана шу анъаналарга содиқ бўлади. Юртимиз болажонларнинг завқли кулгусига тўлсин! Байраминг муборак, болажон!


Юқори сезгирлик: уни қандай ривожлантириш керак? – Ўзбекистон миллий олимпия қўмитаси\nЮқори сезгирлик: уни қандай ривожлантириш керак?\nЮқори сезувчанлик нима? Биринчидан, агар хулқ-атвор белгилари ҳақида гапирадиган бўлсак, бу тажовузга, рақобатга, шунингдек, ёрқин эмпатик фазилатларга нисбатан ўзига хос «нозик» муносабатдир. Бундай одамлар, қоида тариқасида, янада раҳмдил, эмпатияга мойил, санъат билан шуғулланишда муҳим аҳамиятга эга. Қолаверса, одамларга бевосита ёрдам беришга мойил касб соҳиби бўлишади.\nЭнг қизиғи шундаки, бу унчалик ўзига хос хусусият эмас, балки боланинг ҳаёти давомида ўтмаслашган хусусиятдир. Келинг, уни қандай сақлаб қолишни билиб олайлик!\nБиз ҳузур-ҳаловат ва мувозанатни топишга ёрдам берамиз\nНафас олиш орқали медитация қилинг: болангизга нафас олиш ва чиқариш пайтида 5 тагача санашни ўргатинг. Бундан ташқари, нафас олиш ва чиқариш ўртасида 5 сония танаффус ҳам қилсин. Яъни, 5\_5\_5 циклига риоя қилсин. Бу ҳаловат топиши ва «ўз тўлқинига» қайтишга ёрдам беради.\nФарзандингизга онг ичида «комфорт ва хавфсизлик зонаси»ни яратишга ўргатинг. Ҳатто тасаввур олами ҳам унинг энг севимли нарсаси эканлигини билиб олсин. У ўзини тинч ва бахтиёр ҳис қиладиган жой – бу дала, унинг хонаси ва бошқа жойлар бўлиши мумкин. Бола кучли ҳиссиётни бошдан кечирадиган ҳолатларда – унга «осойишта жой»ни тасаввур қилишни ўргатинг. Кейин у тезда одатий ҳолига қайтиши мумкин.\nТаълим нуқтаи назаридан – бола монотонлик билан ортиқча ишламасликка ҳаракат қилдиринг. Ўқув машғулотларини 20 дақиқали интервалларга «майдаламанг». Унга дам беринг.\nҚўшимча машғулотлар ҳақида гап кетганда, ҳар доим гуруҳ фаолиятига устунлик беринг. Чунки «ўта сезгир» бола ҳам ўз «супер қудратини» ривожлантириб, жамиятда ҳаракат қила олишига ёрдам беради.\nНиҳоят, жисмоний фаолият билан боғлиқ ҳолда – ҳар машғулотлар доим «калтак остида» қилинмаслигига ишончи ҳосил бўлсин. Бола машқларни яхши кўриб бажариши керак. Aгар секциялар унга мос келмаса, мустақил машғулотларга ўтинг! Сайр ва бадантарбияни биргаликда қилишингиз мумкин!\nОддий маслаҳатларга риоя қилинг ва болангизни ўз ҳолича асраб қолишга ёрдам беринг!


23 сентябрь, 2021, 22:20\nТеглар:Виктор Кумиков | Андижон | Қозоғистон | Селтик | Виржил ван Дейк\nРоссиялик мутахассис олдинги ўйинларини эслади.\nКумиковни Қозоғистондаги фаолияти орқали яхши эслаб қолишгани туфайли россиялик мутахассисни яна қўшни юртга чақиришди. Натижада 2011 йили Қарағанданинг “Шахтёр” жамоасини қабул қилиб олди. Шундан бошлаб Виктор Балютовичнинг фаолиятида чинакам муваффақиятли йиллар кузатилди. Дастлабки икки мавсумидаёқ Кумиков “Шахтёр”ни чемпионлик сари етаклаб келди. 2013 йили Қозоғистон Кубогини ютди. Шу йили Суперкубокни ҳам ўзиники қилди ва яна икки марта финалда ўйнади. Уч йил давомида Кумиков Қозоғистоннинг энг яхши мураббийи номига сазовор бўлди. 2013 йили “Шахтёр” билан Европа Чемпионлар лигаси саралашида қатнашди. Ўшанда Кумиков жамоаси билан дастлабки саралашда Беларуснинг БАТЭ клубини уйда ҳам, сафарда ҳам 1:0 ҳисобида мағлуб этди. Кейинги босқичда Алабниянинг “Скендербеу” жамоаси “Шахтёр”га рўбаро келди. Ўз майдонида 3:0 ҳисобида енгган Кумиков жамоаси сафарда 3:2 ҳисобида ютқазди ва икки ўйин натижасига кўра, охирги босқичга етиб келди. Бу ерда уларни Шотландиянинг “Селтик” жамоаси кутиб турарди. Қарағандада ўтган илк учрашувда Кумиков шогирдлари 2:0 ҳисобида ғалаба қозонган. Аммо жавоб баҳсида шотландлар жавобсиз учта гол уриб якунда чемпионлар лигаси гуруҳ босқичига чиқишга муваффақ бўлди. Ўшанда “Селтик” таркибида Виржил ван Дейк, Йоргос Самарас каби таниқли футболчилар тўп суришган. Ван Дейк “Селтик”дан кейин “Саутгемптон”га кўчиб ўтган ва у ердан сўнг “Ливерпуль” билан шартнома тузган.\n“Шахтёр” “Селтик”ка икки ўйин натижасига кўра ютқазгач, Европа Лигасида иштирок этди. Гуруҳда Нидерландиянинг “АЗ Алкмаар”, Грециянинг ПАОК ва Исроилнинг “Маккаби” жамоалари билан куч синашган. “Шахтёр”даги муваффақиятли мавсумлардан кейин Кумиков 2014 йилнинг декабрь ойида “Ордабаси” билан шартнома тузди. Бу клубда икки мавсум ишлади. 2015 йилда Кумиков Қозоғистон миллий терма жамоасида бош мураббий Юрий Красножанга ҳам ёрдам берди. Кўриб турибсизки, россиялик мутахассиснинг Қозоғистондаги фаолияти жуда ёрқин ва саргузаштларга бой ўтди. Унинг юртимизга иккинчи қайтиши 2016 йилга тўғри келди. Ўшанда у АГМК бош мураббийи сифатида иш бошлаганди. 2018 йилга келиб уни яна қозоқ чемпионатига чорладилар. Бу сафар “Атирау”да фаолият кўрсатди. Ўтган йили эса “Андижон” унга таклиф билан чиққанини биласиз. Ўйлаймизки, ундан кейинги воқеалар ривожидан хабардорсиз. Шундай қилиб, “Андижон” устозининг бугунга қадар мураббийлик фаолиятида босиб ўтган йўлидан оз бўлса-да маълумотларга эгасиз. У кўп ўйинларни ўтказди. Шунинг учун Виктор Балютовичдан фаолиятидаги учта энг муҳим ўйин ҳақида сўрадик. Табиийки, мураббий бу саволга бироз ўйланди ва кейин жавоб қайтарди.\nВиктор Кумиков тўрт нафар футболчининг ўйинидан қониқмади


Хаби TikTok юлдузидан биринчиликни тортиб олди - Terabayt.Uz\nХаби TikTok юлдузидан биринчиликни тортиб олди\nTikTok ижтимоий тармоғи энди янги "қирол"га эга. Сенегалда туғилган 22 ёшли Хаби Ламе кеча TikTok'да энг кўп обуначилар тўплаган одам бўлди ва у аввал бу унвонга эга бўлган америкалик TikTok юлдузи Чарли Д'Амелиони ортда қолдирди. Хабида энди 142.7 миллион обуначилар бор, Д'Амелиода эса 142.3 миллионта.\nИталиялик Хаби дастлаб TikTok'нинг дует хусусиятларидан фойдаланган ҳолда мураккаб ва бемаъни лайфҳак видеоларга ўзининг овозсиз муносабатини билдириши билан ижтимоий тармоқда трендга чиқди ва ўтган йилда унинг видеолари миллионлаб кўришлар сони ва лайкларга эга бўлди. Шу тариқа дунёга танилган Хаби бугунги кунда энди футбол клублари билан ҳам ҳамкорлик қилмоқда.\nХабидан аввалги TikTok юлдузи Чарли Д'Амелионинг эса синглиси Дикси билан яратган рақс видеолари хатто ижтимоий тармоқда бўлмаганларни ҳам ўзига жалб қилган. Опа-сингиллар ўзларининг шон-шуҳратга бундай тез кўтарилишларини тасодифий деб ҳисоблашади. Forbes'га кўра, улар ўтган йилнинг ўзида $27.5 миллион даромад топишган эди.\nЎҚИНГ: Android 12 билан ишлайдиган тугмали телефон\n#TikTok #TikTok Global


25 феврал 2020, Тошкент вақти: 02:06\nБундан ташқари, суд таҳририят ва муаллиф ўртасида ижодий шартнома имзоланиши лозимлигига урғу бермоқда.\nХўш, суднинг бу талаблари қанчалик тўғри ва у Ўзбекистондаги мавжуд қонунчиликка мувофиқми?\n“Озодлик” мухбири мазкур масала юзасидан журналистлар ва ҳуқуқшуносларнинг фикрини ўрганди. Журналистларнинг аксарияти газетага мақола бериш учун муаллиф журналист бўлиши лозимлиги ҳақидаги талабга ажабланди, холос. Уларнинг фикрича, фуқароларнинг ОАВда чиқиш қилиши ва ўз фикрини билдириши Конституциявий ҳуқуқдир. Чунки қонунларга кўра, ҳар бир фуқаро эркин тарзда ахборот излаш, йиғиш ва тарқатиши мумкин.\n“Ўзбекистон адабиёт ва санъати” газетаси бўлим мудири Гулчеҳра Умарованинг эътирофича, нашрлар аксарият ҳолларда турли соҳа вакилларига мурожаат этиши ва уларнинг мақолаларини эълон қилишига тўғри келади. Зеро, бирор бир соҳага тегишли масалани унинг мутахассислари кўмагисиз тўлақонли ёритиши қийин.\nҲуқуқшунос Бахтиёр Шоҳназаров айни ҳолатда суд томонидан фуқароларнинг энг асосий ҳуқуқлари қўпол равишда бузилиши мумкинлигини таъкидлади.\nХуллас, журналистлар ҳам, ҳуқуқшунослар ҳам газетага мақола бериш учун муаллиф, албатта, журналист бўлиши шарт ёки у билан таҳририят ўртасида ижодий шартнома тузилиши лозимлиги ҳақидаги талаб асоссиз эканини билдирди.


Бугун, 16 апрель куни «Дарё» интернет-нашрининг Қашқадарё вилоятидаги мухбири Отабек Қўлдошев ҳамда Қарши шаҳар ИИБ ходими ўртасида рўй берган воқеа Ахборот ва оммавий коммуникациялар агентлиги томонидан ўрганиб чиқилди.\nМазкур ҳолат акс этган видеолавҳада ички ишлар органи ходими журналистга нисбатан амалдаги бир нечта қонун нормаларини қўпол равишда бузган. Хусусан, "Журналистлик фаолиятини ҳимоя қилиш тўғрисида"ги қонуннинг 8-моддасига кўра, журналист журналистлик фаолиятини амалга ошириш чоғида шахс дахлсизлиги кафолатидан фойдаланади. Мазкур қонуннинг 10-моддасига кўра, давлат журналистга ахборотни эркин олишини ва тарқатишини кафолатлаши, ўз касбига доир фаолиятни амалга оширишида унинг ҳимоя қилинишини таъминлаши лозим, 14-моддада эса журналистнинг ушбу қонунда белгиланган ҳуқуқларини бузганлик, унинг ҳаёти, соғлиғи ва мол-мулкига таҳдид, зўравонлик ёки тажовуз қилганлик қонун ҳужжатларига мувофиқ жавобгарликка сабаб бўлиши белгиланган.\nТаъкидлаш жоиз, бу каби ҳолатлар сўз ва матбуот эркинлигини таъминлаш, журналистларнинг эркин фаолият кўрсатиши борасидаги давлат сиёсатига зиддир. Агентлик, ўз ўрнида, барча даражадаги давлат идоралари ходимларини ахборот қонунчилиги ҳамда журналистлар ваколатларига ҳурмат билан муносабатда бўлишга чақиради.